description: Viimatises ajakirjas Basketball rääkisid füüsilise ettevalmistuse treenerid avatud kaartidega sportlaste valmisolekust teha kõvasti trenni. Samamoodi vaadati otsa ka Eestis pallimas käinud leegionäridele.

title: Kalev/Cramo füsioterapeut ameeriklastest: meil käivad ikka räiged kaerad

maintext:
Kalev/Cramos läbi aastate mänginud ameeriklaste füüsilise vormi kohta tõdes Priit Lehismets, et esmalt on juttu tegudest tunduvalt rohkem, vahendab basket.ee.
«Ma ei tea, kuidas NBAs on, aga need, kes meil käivad, on ikka räiged kaerad,» rääkis Lehismets. «Alguses on jutu järgi jube kõvad trennimehed, aga siis ühel hetkel ütlevad, et see pole normaalne, kui palju te Eestis trenni teete. Igal aastal on sama jutt. Väliselt näed küll, et nad on lihaselised ja vormis, kuid musta inimese anatoomia on natuke teistsugune kui valge oma.»


description: Madridi Reali superstaaril Cristiano Ronaldol tuleb peagi taas silmitsi seista argentiinlase Lionel Messiga. 4. detsembril kohtutakse Hispaania kõrgliigas, tuleva aasta 9. jaanuaril kutsutakse üks mees aga Ballon D’ori auhinnagala lavale kui 2016. aasta parim jalgpallur. Kuigi Ronaldo sõnul austavad mehed teineteist, ei ole nad kunagi olnud sõbrad.

title: Ronaldo: ega me Messiga kõige paremad sõbrad ei ole

maintext:
«Meie vahel on austus. Meediale meeldib maalida pilt, et oleme suured rivaalid, kuid tegelikult me ei ole. Ega me ei ole ka head sõbrad, kuid me mõlemad austame teineteist,» ütles Ronaldo Coach Magazine’ile.
Samas intervjuus kiitis Ronaldo ka kaitsemängijaid, kellega portugallase hinnangul on tal raskusi tekkinud.
«Aastate vältel olen suuri lahinguid pidanud Ashley Cole’iga. Ta ei lase sul hetkekski hingata. Ta on visa, kiire ning karm mängija. Tema vastu ei ole kunagi kerget mängu,» selgitas Ronaldo.
Oma tiimikaaslastest tõstis ta esile Pepe. «Tahaksin teda sõjas enda kõrvale. Ta on fantastiline kaitsja, kes jätab endast kõik väljakule. Ta annab absoluutselt kõik.»

fasttext_language: et


description: Eesti hetke parim naistennisist Anett Kontaveit mängib Luksemburgis peetava WTA turniiri avaringis loosi tahtel prantslanna Caroline Garciaga, kes on värskeimas maailma edetabelis 25. kohal.

title: Kontaveit kohtub Luksemburgi turniiri avaringis maailma 25. mängijaga

maintext:
121. tabelireal olev Kontaveit ja täna 23-aastaseks saav Garcia pole varem omavahel kohtunud. Garcia seni parim saavutus üksikmängus on kolmel korral suure slämmi turniiril kolmandasse ringi jõudmine, seda suutis ta ka tänavusel US Openil. Paarismängus on prantslanna aga saavutanud kuus WTA turniirivõitu ning koos Kristina Mladenoviciga võideti tänavu suvel Prantsusmaa lahtistel naiste paarismäng.
Kontaveidi ja Garcia kohtumise võitja mängib teises ringis sakslanna Andrea Petkoviciga (WTA 55.) või Luksemburgi tennisisti Mandy Minellaga (WTA 106.). Turniiri parim asetus on maailma edetabeli 11. reketil Petra Kvitoval.


description: Austraalias Phillip Islandi ringrajal peetud motoringrajasõidu Moto3-klassi MM-etappi tuli lühendada, sest sõidu viiendal ringil toimus ränk kukkumine, kus osales neli sõitjat.

title: Video: Moto3 MM-etappi varjutas jõhker kukkumine, sõit peatati

maintext:
Kõige rängemini sai kannatada britt John McPhee, kes viidi ringrajalt ära kiirabiautos. McPhee kukkus ülikiires allamäge kulgevas Lukey Heightsi vasakkurvis ja taganttulijad ei suutnud temast mööda põigata. Kaasvõistleja Andrea Migno sõitis McPheest üle ja britt kaotas teadvuse, kuid tuli enne kiirabiautosse tõstmist jälle meelemärkusele. Kukkus ka Enea Bastianini, kes sai seejärel löögi Jorge Navarro rattalt, kuid pääses imekombel vigastusteta
Sõit peatati paarikümneks minutiks ja seejärel sõideti vaid kümme ringi, kusjuures kordusstarti jõudis 34 alustanust vaid 24 ratturit, sest avaringidel oli toimunud veel hulgaliselt kukkumisi. Võitis lõpuks värske maailmameister Brad Binder, edestades Andrea Locatellit ja Aron Canet’d.


description: MMA sarjas Bellator oma matši Veta Arteaga vastu võitnud venelannast vabavõitleja Anastasia Jankova postitas matšijärgselt sotsiaalmeediasse pilte oma läbipekstud näost. Ootamatult suur tähelepanu fotode vastu oli Jankova jaoks aga üllatus.

title: Fotod: venelannast vabavõitleja avaldas šokeerivad pildid oma läbipekstud näost

maintext:
«Ausalt, ma ei oodanud niivõrd suurt tähelepanu. Ma arvan, et ma olen lihtsalt harjunud nägema sinikates ja armides inimesi enda ümber. Minu jaoks ei ole see eriline,» kommenteeris Jankova suurt tähelepanu.
«Mõistan, et tavainimestel on harjumatu näha naist sinikates. Tahan, et inimesed saaksid minust õigesti aru: ma ei tahtnud piltidega teha mitte mingisugust avaldust. Ma võtan Instagrammi kui oma päevikut. Kui ma lisan sinna fotosessioonil tehtud ilusaid pilte, siis miks ei tohi ma postitada pilte sellest, milline ma praegu välja näen,» jätkas naine.


description: 28-aastase Tyson Fury maailm on kokkuvarisemise äärel. Kui täna hommikul tulid teated, et mees laseb oma maailmameistrivööd vabaks, siis lõunaks jäi ta ilma ka oma poksija litsentsist.

title: Fury maailm variseb kokku: mees jäi ilma ka poksija litsentsist

maintext:
Depressiooni vastu narkootikumidega võitlevat Furyt on viimasel ajal ümbritsenud skandaal skandaali järel. Eile kogunes Briti Poksiliit ning arutas, kuidas temaga edasi minna. Täna tehtud otsus on aga karm: mehe poksijalitsents peatati seoses antidopingu reeglite vastu eksimisega, mille uurimist aga jätkatakse.
Ilmselt ei tule uudis Furyle üllatusena ning seetõttu lasi ta ka oma tiitlid vabaks. «Võite võtta minult kõik, mille nime olen töötanud, kuid kõik, mida saan teile öelda, on see, et ma ju ütlesin teile,» kirjutas Fury viimati Twitterisse, viidates postitusega Vladimir Klitško alistamisele.
Esimesed uudised Fury positiivse dopinguproovi kohta ilmusid juunis. ESPN kirjutas hiljuti, et ka poksija 22. septembril antud dopinguproov sisaldas kokaiini. Ajakirjale Rolling Stone antud intervjuus tunnistas Fury kokaiini tarvitamist.
«Ma olen oma elu jooksul teinud palju asju. Olen tarvitanud palju kokaiini. Väga palju. Miks ma ei peaks kokaiini tarvitama? See on ju minu elu. On ju nii? Ma võin teha, mida ise tahan,» rääkis Fury intervjuus. «Jah, ma olen kokaiini tarvitanud. Paljud inimesed on seda teinud. Mis see üldse asjasse puutub? See ei ole sooritusvõimet parandav dopinguaine.»


description: Sarnaselt eilsele teenisid täna võrkpalli naiste Balti liigas võidu kaks Eesti võistkonda, kaotusega pidi leppima kolm meie esindust. Täiseduga jätkav Kohila Võrkpalliklubi/E-Service mängis teises voorus üle Tallinna Ülikooli, edukas oli ka TTÜ/Tradehouse, vahendab volley.ee.

title: Kohila jätkab Balti liigas täiseduga, TTÜ avas võiduarve

maintext:
Eelmise hooaja pronksine naiskond TTÜ/Tradehouse võitles täna punktide eest Lätis kohaliku Jelga/LU-ga, keda suudeti neljageimilise heitluse järel 3:1 (13, 21, -25, 14) võita. Külalised toetusid täna enim Kaisa Õunpuule, kes kogus lõpuvileks 22 punkti. Mari Loorman ja Triin Veideman lisasid mõlemad 19 punkti. Vaid ühe rünnaku vastase blokki löönud Loorman näitas mängu parimat kasutegurit, mis oli +18.
Eile koduse konkurendi TTÜ vastu oma paremust tõestanud tiitlikaitsja Kohila VK/E-Service jätkab täiseduga, saavutades teises voorus 3:0 (13, 12, 21) võidu Tallinna Ülikooli üle. Teist päeva järjest vedas kohilannade mänguvankrit Anastasiia Gorina, kes seekord jäi 16 punkti juures 12-ga plussi. Teine piiritagune lisajõud Tetyana Karpushyna ja Eliisa Peit tõid võrdselt 11 punkti. TLÜ poolel vastas Raili Kont-Kontson kümne ja Dorit Heinastu seitsme punktiga. Blokis kogusid võõrustajad kaheksa ja külalised vaid ühe punkti. Rünnakul olid Kohila naiskonna edunumbrid 47-34.
Eile võõral väljakul RSU naiskonna alistanud Tartu Ülikool/Eeden teist järjestikust võitu saavutada ei suutnud, kui kahe võidetud geimi järel tuli kolmes järgnevas koduseinte toetust nautinud SK Babite paremust tunnistada. Tartlannade 2:3 (23, 23, -11, -22, -13) kaotusmängus kogus Emajõelinna esinduse poolel suurima punktisaagi Kertti Külm, kes panustas tulemusse 16 punkti. Laura Reiter ja Mari Arak assisteerisid võrdselt 15 ning Ingris Suvi 13 punktiga. Ühegi eksimuseta tegutsenud Arak jäi 15 punktiga plussi.
Nädalavahetusel Lätis geimivõiduta jäänud Famila/Võru Võrkpalliklubi tunnistas täna kodupubliku lemmiku RSU/MVS-i 3:0 (14, 19, 17) üleolekut. Ainsana jõudis võrulannade ridades kahekohalise resultaadini Heleene Hollas, kelle arvele kogunes 12 punkti. Rünnakul 64-protsendilist efektiivsust näidanud Hollase kasutegur oli Võru naiskonna parim +10.
Balti liiga järgmised mängud peetakse 29. oktoobril.


description: Venemaa teivashüppestaar Jelena Isinbajeva rääkis väljaandele Sport-Ekspress, et Rahvusvahelise kergejõustikuliidu (IAAF) otsus sisuliselt kõik venelased Rio olümpialt eemale jätta lõi tema plaanid korralikult sassi.

title: IAAF nurjas Isinbajeva suurejoonelise plaani

maintext:
«Mul oli suurejooneline plaan. Mõtlesin, et panen pikale karjäärile Rios võiduka punkti ja toon pärast seda kokku absoluutselt kõik inimesed, kes mind aidanud ja toetanud on. Perekond, sõbrad, treenerid, massöörid, füsioterapeudid, agendid ja mänedžerid. Kogu seltskond oleks kokku saanud, kelleta ma poleks Jelena Isinbajeva. Oleks saanud suure paadi rentida ja kas Volga jõel või Vahemeres ujuda...» tunnistas kahekordne olümpiavõitja.
«See plaan andis mulle enne olümpiat kuhjaga lisamotivatsiooni. Et suurt paati rentida ja korralikku puhkust organiseerida, oli vaja raha koguda. Aga pärast seda, kui sain teada, et mind ei lubata Riosse, pole mu tuju enam kordagi sama hea olnud. Lootused kustusid. Tahan siiski enda jaoks kalleid inimesi tänada. Ma pole kruiisi ideed täiesti maha matnud, aga selge on see, et nii suures mahus see enam toimuda ei saa,» lisas Isinbajeva.
Isinbajevat ei lubatud Rio olümpiamängudele osalema, sest kogu Venemaa kergejõustikukoondis eemaldati olümpialaste nimekirjast seoses avalikuks tulnud riigisisese dopinguprogrammi tõttu. Erand tehti vaid kaugushüppajale Darja Klišinale, kes tõestas, et on süsteemiväline sportlane.


description: Venemaa tennisisti Maria Šarapova võistluskeeld lühendati Rahvusvahelises Spordiarbitraažis (CAS) kahe aasta pealt 15-kuuliseks.

title: Spordikohus lühendas Šarapova võistluskeeldu

maintext:
See tähendab, et tänavu Austraalia lahtistel meldooniumiga vahele jäänud tennisist võib võistelda alates tuleva aasta 26. aprillist.
«Väga hea, et karistust vähendati. Kõik sõltub nüüd Šarapovast endast, kas ta suudab oma endise taseme taastada. Meie tahame, et ta võidaks Venemaale järgmisel olümpial kuldmedali,» kommenteeris Venemaa tennisejuht Šamil Tarpištšev CASi otsust.
«Märtsis oli mu karjääri üks raskemaid hetki, kui kuulsin enda võistluskeelust. Samas täna on jällegi tegemist õnneliku päevaga, sest sain teada, et naasen tenniseväljakutele aprillis. Tunnen, et minult võeti ära miski, mida ma armastan. Nüüd tunnen end väga hästi, et sain selle tagasi,» kirjutas Šarapova pärast otsuse avalikuks tegemist sotsiaalmeediasse.
«Tennis on minu kirg ning olen seda igatsenud. Õppisin juhtunust palju ning loodan, et seda tegi ka rahvusvaheline tenniseliit. Teised alaliidud suutsid palju paremini oma sportlaseid meldooniumi keelustamisest informeerida, loodetavasti suudab tenniseliit neilt õppida,» jätkas venelanna.
Enne otsust:
Viiekordne suure slämmi võitja sai Rahvusvaheliselt Tenniseliidult tänavu Austraalia lahtistel meldooniumi kasutamise eest kahe aasta pikkuse võistluskeelu. 29-aastane Šarapova väitis, et on terviseprobleemide tõttu ravimit tarvitanud alates 2006. aastast.
Meldoonium lisati keelatud ainete nimekirja 2016. aasta 1. jaanuarist. Šarapova on öelnud, et ei kasutanud ainet oma tulemuste parandamiseks. Rahvusvahelise Tenniseliidu otsuse kaebas ta spordikohtusse 9. juunil, lootuses, et see vaadatakse olümpia alguseks üle.
Augustis rääkis Venemaa Tenniseliidu juht Šamil Tarpištšev võimalusest, et Šarapova kaheaastane võistluskeeld lühendatakse ning naine saab taas tennist mängida tuleva aasta jaanuarist.


description: Cristiano Ronaldo andis ajakirjale Coach Magazine avameelse intervjuu, kus rääkis oma edu saladustest. Selgub, et Ronaldo vajab enda motiveerimiseks teiste inimeste viha.

title: Ronaldo vajab eduks negatiivseid emotsioone

maintext:
«Ausalt öeldes on mul tõesti vaja, et inimesed mind vihkaks. Ma vajan vaenlasi, kõik minu võidetud tiitlid on tulnud nende abiga,» rääkis Ronaldo. «Olen õppinud, et negatiivsete isikutega vastandumine viib mind lõpuks sihile.»
Ronaldo jätkas: «Kõige suurem motivaator olen siiski mina ise. Kasvasin üles Luis Figot ja Rui Costat imetledes, kuid ma ei tahtnud kedagi imiteerida. Olen alati keskendunud sellele, et olla maailma parim.»


description: Norra suusaliit teatas täna, et murdmaasuusatamise olümpiavõitja ning seitsmekordne maailmameister Therese Johaug on andnud positiivse dopinguproovi. Eesti Antidopingu nõukogu liige Kristjan Port ütles, et Johaugi ootab automaatselt ees nelja-aastane võistluskeeld, mis aga lõpuks võib väheneda pea olematuks.

title: Automaatselt saab Johaug nelja-aastase võistluskeelu, mis tõenäoliselt väheneb kaduvalt väikeseks

maintext:
«Automaatselt saab ta nelja-aastase võistluskeelu. Edasi vaadatakse, kas tema on selles juhtumis süüdiolev pool ning kas ta aitab juhtumi lahendamisele kaasa. Kui ta seda teeb, võidakse karistus vähendada kaduvalt väikeseks. Ja see siin juba inimesi närvi ajabki,» viitas Port Postimehele antud intervjuus Martin Johnsrud Sundby juhtumile.
Samas tõdes Port, et antidopingu koodeksi eesmärk ongi panna sportlased dopinguametnikega koostööd tegema. Koodeks on tehtud paindlikuks ning need, kes kaasa töötavad, pääsevad tihtipeale kergendatud karistusega.
Aine, millega Johaug vahele jäi, on anaboolse toimega steroid klostebool. Väidetavalt kasutas Johaug seda päikesepõletusest kahjustatud huulte ravimiseks. Pordi sõnul on norrakate põhjendus originaalne. «Mina ei ole süüdistamas, aga kõrvalt vaadates on see seletus loogiline. Kahtlusi tekitab aga see, et väikeseid koguseid on võimalik tarbida ka nikotiiniplaastrilaadsete plaastritega, ka see on üks tarbimise viis,» rääkis Port.
«Vabandus on aga originaalne. Neid seksi ja suudlemise juhtumeid, kuidas asju seletatakse, on küllalt. Aga siin on asi läbimõeldud ja see skeem võib olla usutav. Tema proove on kindlasti ka järelkontrollitud ning kui sealt midagi muud ei leitud, siis võib arvata, et tegemist on ühekordse juhtumiga,» ütles Port.
Tõenäoliselt saab juhtum suhteliselt kiire lahenduse. «Paistab, et protsess on sirgjooneline. Osapooled on ülestunnistanud, et selline asi on juhtunud ning nüüd koguneb kokku distsiplinaarkolleegium, kes siis otsustab, mis karistus määratakse. Sellele järgneb teine laine, kas avalikkus on sellega nõus või kaebab WADA selle Rahvusvahelisse spordiarbitraaži.»


description: Autoralli MM-sarjas sõideti Walesi rallil täna teine päev, mille järel eestlane Ott Tänak on teisel kohal.

title: Galerii: Tänak ja konkurendid kihutasid Walesi ralli teisel päeval

maintext:
Laupäeval neli katset võitnud Tänak jätkab Walesis kindlalt teisel kohal
Ott Tänak ja Raigo Mõlder alustasid eile WRC hooaja eelviimast etappi ehk Walesi rallit. Suurepärases hoos eestlased võitsid võistluse avapäeval kaks kiiruskatset (3. ja 4. kiiruskatse) ning tänasele mindi vastu üldarvestuses 2. kohalt. Täna on seitsmest katsest võidetud koguni neli. Kokkuvõttes jääb Tänak liidrile Sebastien Ogierile alla 31,8 sekundiga. Täna on kavas veel üks kiiruskatse.


description: Eesti U21 jalgpallikoondise peatreener Urmas Kirs rääkis täna Rootsilt EM-valikmängus saadud 0:3 kaotuse järel, et paraku teisel poolajal enam valitud taktika ei töötanud.

title: U21 koondise peatreener kaotuse järel: väravad tulid väga valusal ajal

maintext:
«Väravad, mida lüüa lasime, tulid kõik väga valusal ajal ja nende hulka kuulusid ka valusad eksimused. Esimese värava puhul lasi üks mängija vastasel liialt lihtsalt löögile saada, aga ta teab seda ise ka ja senini põeb,» rääkis Kirs mängust, kus vastased olid täpsed kaheksandal, 44. ja 53. minutil.
«Me ei tahtnud täna neile vaba ruumi anda ning otsustasime pressida. Eelmiste mängude pealt nägime, et kui nad keskelt ruumi ei leia, hakkavad nad rohkem diagoonlsööte laskma. Selle koha pealt võib öelda, et esimene poolaeg see toimis. Teine poolaeg oli näha väsimusmärke ja keskelt jäi natuke tühjemaks,» analüüsis Kirs.
«Proovisime täna rohkem rünnata, platsil oli ju meie poolt 5-6 ründavat mängijat. Mida suurema jõuga ründad, seda rohkem jääb ka palli kaotades kõrgelt mehi pressima. Suutsime ka omajagu võimalusi tekitada ning on tuline kahju, et neid täna realiseerida ei õnnestunud. Mängu võti oli see kolmas värav. 0:2 pealt oli veel palju lõbusam mängida. Kahju! Aga poisid pingutasid ja olid tublid. Muutsime ju taktikat ning võttes arvesse seda, et tegime kaks taktikalist trenni ja ülejäänud kõiki muudatusi õppisime vaid slaidide pealt, siis polnud mängupildis midagi hullu,» lõpetas Kirs oma kommentaari.
Võiduga asus Rootsi ääretult põnevat valikgruppi juhtima, olles seni kogunud 21 punkti. 20 punkti on koos nii Hispaanial kui ka Horvaatial. Valikgrupi teises pooles enam muutusi ei tule – neljanda koha saavutab Gruusia, viienda Eesti ning kuuendaks jäi San Marino. Eestit ootab ees veel üks valikmäng, kui esmaspäeval, 10. oktoobril kohtutakse võõrsil Hispaaniaga, Rootsi vastaseks viimases voorus on Horvaatia.


description: Jalgrattur Tanel Kangert (Astana) suutis Abu Dhabi velotuuri viimasel etapil punast liidrisärki hoida ja tuli kokkuvõttes esimeseks. Tegu on Kangerti esimese tugevaima kategooria tuurivõiduga.

title: Tanel Kangert hoidis liidrisärki ja võitis Abu Dhabi velotuuri

maintext:
Kangert: loodetavasti on tänane edu millegi suure algus
Täna Abu Dhabi velotuuri kolmanda etapi võitnud jalgrattur Tanel Kangert ütles portaalile Cyclingnews.com, et loodab järgmisel aastal senisest rohkem tulemuste peale sõita ja tänane edu näitab, et ta on ilusateks esitusteks võimeline.


description: Täna lõppenud Kataloonia MM-rallil neljanda järjestikuse maailmameistritiitli kindlustanud prantslane Sebastien Ogier kerkis kõigi aegade tabelis Juha Kankkuneni ja Tommi Mäkineni kõrvale. Mõlemal soomlasel on samuti neli tiitlit, eespool seisab üheksa tiitliga vaid Sebastien Loeb.

title: Maailmameister Ogier kerkis Soome legendide kõrvale

maintext:
Kuna Kankkunen võitis oma neli tiitlit 1986., 1987., 1991. ja 1993. aastal, on Ogier nüüd Loebi ja Mäkineni kõrval kolmas mees, kes suutnud neli aastat järjest MM-sarja kokkuvõttes löömatuna püsida. Mäkinen tegi sama aastatel 1996-99, Loeb võitis aga kõik oma üheksa tiitlit järjest ehk aastatel 2004-12.
Kaardilugejate arvestuses jääb kõigi nelja tiitli ajal Ogieri kõrvalistmel istunud Julien Ingrassia alla vaid Loebi kaardilugejale Daniel Elenale. Ka Juha Piironen on koos Kankkuneniga võitnud neli MM-tiitlit. Mäkineni tiitlid «jaotuvad» kahe mehe vahel, sest talle luges 1996. ja 1997. aastal kaarti Seppo Harjanne, kahel järgmisel aastal aga Risto Mannisenmäki.
Tänu kahe Sebastieni valitsemisele on MM-tiitel Prantsusmaale rännanud juba 13 aastat järjest. Viimase mitteprantslasena tuli autoralli maailmameistriks 2003. aastal norralane Petter Solberg. Ka selles osas jõudis Prantsusmaa nüüd Soomele järele, sest mõlemast riigist on maailmameister tulnud 14 aastal.
Küll aga on Soomele MM-tiitleid toonud koguni seitse meest – lisaks Kankkunenile ja Mäkinenile veel Markku Alen, Ari Vatanen, Hannu Mikkola, Timo Salonen ja Marcus Grönholm. Prantslastest on peale Ogieri ja Loebi tiitliga pärjatud vaid Didier Auriol 1994. aastal. Ülejäänud riikidele ehk Itaaliale, Suurbritanniale, Rootsile, Saksamaale, Hispaaniale ja Norrale on alates 1977. aastast kokku jagunud vaid 12 tiitlit.
Volkswageni neljas tiitel kergitas nad autotootjate arvestuses samale pulgale Toyota, Mitsubishi ja Peugeot’ga. Eespool on viis tiitlit noppinud Lancia ning tänu Loebile üheksa tiitlit korjanud Citroёn.


description: Korvpalli Euroliigas sai Kaunase Žalgiris ühe võidu kõrvale teise kaotuse, kui võõrsil tuli tunnistada Istanbuli Fenerbahce 82:68 paremust. Türgi klubi jätkab kolme vooru järel täiseduga.

title: Žalgiris kaotas Euroliigas Fenerbahcele, Calathese supermäng päästis kreeklased

maintext:
Esimese veerandaja nelja ja avapoolaja seitsme punktiga kaotanud Žalgiris jõudis küll teisel poolajal mitu korda Fenerbahcele mõne punkti kaugusele ja veel viimastki veerandaega alustati vaid seitsmepunktilises kaotusseisus, kuid lõpuks pani Fenerbahce siiski paremuse üsna kindlalt maksma. Võitjatele tõid nii Jan Vesely kui ka Ekpe Udoh 14 punkti, viimane võttis lisaks kaheksa lauapalli.
Pero Antic viskas 11 ja Bogdan Bogdanovic 10 punkti, Kostas Sloukas jagas lisaks kaheksale punktile veel ka kaaslastele koguni 11 korvisöötu. Žalgirise parim oli 15 punktiga Leo Westermann, Brock Motum lisas 14 punkti ja Arturas Milaknis 10 punkti.
Magusa võidu sai Ateena Panathinaikos, kes alistas võõrsil 84:83 Bambergi Brose Basketsi. Võidukorvi tabas kolm sekundit enne mängu lõppu Nick Calathes, Bambergi poolel sai veel pealeviset proovida Darius Miller, kuid see ei tabanud. K. C. Rivers tõi võitjatele 18 punkti, James Fieldine lisas 16 punkti.
Calatheselt võimas mäng
Üleplatsimees oli aga võiduviske autor Calathes, kes võttis lisaks 13 punktile ka 11 lauapalli, andis üheksa korvisöötu ja tegi kolm vaheltlõiget, kaotamata seejuures mängu jooksul kordagi palli. Bambergi kasuks viskas Nicolo Melli 17 punkti, Janis Strelnieks lisas 16, Nikos Zisis 13 ja Darius Miller 12 punkti. Panathinaikosel on tabelis kaks võitu ja kaotus, Bambergil võit ja kaks kaotust.
Tel Avivi Maccabi sai kodus 98:92 jagu Istanbuli Galatasarayst. Avapoolaja kolme punktiga kaotanud Iisraeli klubi parim oli 23 punktiga Sonny Weems, Devin Smith ja Colton Iverson lisasid mõlemad 17 punkti. Galatasarayle tõi Justin Dentmon 22 punkti, Vladimir Micov viskas 18 ja Sinan Güler 15 punkti. Maccabi sai kahe kaotuse kõrvale esimese võidu, Galatasaray jätkab aga nulli peal.


description: Tartu Ülikooli korvpalliklubi jätkab täna mänge FIBA Europe Cupi sarjas. Kell 21 minnakse võõral väljakul vastamisi Prantsusmaa meistrivõistlustel teist kohta hoidva Pau-Ortheziga.

title: Täna: Tartu korvpallurid kohtuvad eurosarjas alagrupi favoriidiga

maintext:
26 sekundit, mis tõid Tartule valusa kaotuse
Korvpallis ja kogu spordis on lõpusekundite kaotused kõige valusamad. Eile sai seda oma nahal tunda Tartu Ülikooli korvpallimeeskond, kui FIBA Europe Cupi avakohtumises jäädi 77:78 alla Austria meistrile Oberwartile.


description: Nädalavahetusel osales triatlonispordi suursündmusel, Hawaii Ironmanil eliitklassis koguni kaks eestlast: Marko Albert sai läbi aegade Eesti parima ajaga 14. kohaga, Kirill Kotšegarov lõpetas 22. kohaga.

title: Albert Hawaii Ironmani järel: jätsin endast kõik rajale

maintext:
Viiendat korda legendaarsel Hawaii Ironmanil osalenud Albertil algas laupäevane võistlus hästi: triatlonieliidi ühe parema ujujana suundus eestlane 3,8 km pikkuselt ujumisringilt vahetusalasse esimesena koos tiitlikaitsja Jan Frodeno ja inglase Harri Wiltshire’iga. Ujumise aeg oli Albertil 48 minutit ja neli sekundit, Kotšegarov väljus ujumisdistantsilt ajaga 54.13.
Rattadistantsi alustasid mõlemad eestlased hästi ning liidergrupi esimeses pooles sõitnud Albert püsis ilusti grupis, kuid kuna tempot ei aetud liiga kõrgeks, jõudsid tagantpoolt järele austerlane Michael Weiss ja sakslane Sebastian Kienle, kes asusid poole maa järel ise võistlust dikteerima. Rattasõidu teisel poolel langes Albert küll kõige kõrgemast konkurentsist, kuid läks jooksudistantsile vastu 11. mehena. Tema jooksuajaks jäi neli tundi, 33 minutit ja 33 sekundit, Kotšegarovile läks jooksudistantsilt kirja neli tundi, 33 minutit ning 22 sekundit.
Marko Albert finišeeris 14. mehena 8:28.20ga, mis on parim aeg, mille Eesti triatleet kunagi Hawaiil on saavutanud.
Jooksudistantsi alguses sai selgeks, et ka tänavu napsavad kõige kõrgemad kohad sakslased. Eelmise aasta võitja Frodeno ja üle-eelmise aasta tšempion Sebastian Kienle suutsid juba varakult teistega vahe sisse joosta ja nii jõudsid mehed ka finišisse. Frodeno lõpetas võitjana ajaga 8:06.30, Kienle sai teise koha tulemusega 8:10.02. Kolmas koht kuulus samuti sakslastele ning selle sai 8:11.14ga lõpetanud Patrick Lange. Albert finišeeris 14. mehena 8:28.20ga, mis on parim aeg, mille Eesti triatleet kunagi Hawaiil on saavutanud.
«Jätsin endast kõik rajale,» muljetas rekordilise aja jooksnud Albert hiljem oma Facebooki lehel. «See 12 nädala pikkune «ülim ühe päeva pikkune karistus kuuma päikese all» on nüüdseks möödas. Edasi järgneb pidutsemine, pakkimine ja reisimine,» lisas Albert.
Kotšegarov sai oma lõpuajaks kirja 8:38.00, mis andis 22. koha.
Naiste arvestuses läks võit teist aastat järjest Daniel Ryfile, kes triumfeeris uue rajarekordiga 8:46:46. Teise koha sai austerlanna Mirinda Carfae ja kolmas oli ameeriklanna Hether Jackson.


description: Eesti naiste käsipallikarikavõistlustel alistas Reval-Sport/Mella poolfinaalseeria avakohtumises kodus SK Tapa 35:18 (17:11).

title: Naiste käsipalli karikavõistluste poolfinaalseeria algas üliveenva võiduga

maintext:
Üheksandat järjestikust Eesti karikat püüdva Reval-Sport/Mella resultatiivseimad mängijad olid Antonina Baljakina 9, Jekaterina Tšerneštšuk 8 ning Kristina Zgurskaja ja Sofia Talalai 5 tabamusega. Mullu poolfinaaliga piirdunud Tapa suurimateks skooritegijateks osutusid Marjette Maie Müntser 7 ning Jete Lisett Neerot, Erika Morgenson ja Keili Kadak 3 väravaga.
Kordusmäng peetakse 1. novembril algusega kell 18.00 Tapa Spordikeskuses.
Teises poolfinaalseerias lähevad vastamisi HC Tallinn ja mullune finalist Padise, kes peavad oma kohtumised 25. ja 29. oktoobril.


description: Briti poksistaari Anthony Joshua promootor Eddie Hearn tunnistas Sky Spordile antud intervjuus, et tema hoolealuse ja Vladimir Klitško vahelise matši detailid on peaaegu kokku lepitud.

title: Promootor: kokkulepe suurmatši toimumiseks on lähedal

maintext:
Joshua on praeguseks broneerinud endale 26. novembriks Manchester Arena ning Hearni sõnul võikski matš umbes sel ajal toimuda.
«Praegu ei paista ühtegi takistust, mis peaks matši ära jätma,» sõnas Hearn. «Praegu arutame läbi veel pisidetaile ja mulle tundub, et suuremas osades asjades oleme kokkuleppe saavutanud. Mõned küsimused vajavad siiski veel lahendamist.»
Joshua ja Klitško vahel läheks jagamisele IBFi meistrivöö. Samas loodetakse, et Tyson Furylt võetakse WBO ja WBA tiitlid ning jagamisele lähevad needki.


description: Norra suusatamist puudutav dopinguskandaal on Skandinaavia meedias jätkuvalt kuum teema. Kui mõne aja eest selgus, et enne positiivse dopinguproovi andmist ei testitud Therese Johaugi koguni 129 päeva jooksul, siis nüüd avaldas tema koondisekaaslane Marit Björgen, et teda testiti viimati märtsis.

title: Kas dopingukütid on Marit Björgeni täielikult ära unustanud?

maintext:
«Olen oma karjääri jooksul märganud, et suveolümpiamängude aastatel testitakse meid vähem,» selgitas kuuekordne olümpiavõitja Björgen. Ta tunnistas meediaga suheldes, et neli kuud kestvad pausid ei ole tõesti normaalsed. «Mind testititi viimati märtsis ja olen seega Theresega sarnases seisus.»
Venemaa koondise treener Markus Cramer on kindel, et sportlasi ei kohelda võrdselt. «Siin tehakse selgelt vahet, millisest riigist sportlane pärit on ja milline on tema staatus,» ütles Cramer.


description: Ameerika jalgpalli profiliigas NFL kaotas Margus Hundi tööandja Cincinnati Bengals täna 17:35 New England Patriotsile. Hunt sai statistikasse kaks palliga vastase mahamurdmist.

title: Bengals ja Hunt said hooaja neljanda kaotuse

maintext:
Hundi meeskond alustas matši tegelikult hästi ja avaveerandi järel oldi 0:3 kaotusseisus ning teise perioodi lõpuks oli seis 7:10. Benglas lagunes kahel viimasel veerandil, mis kaotati vastavalt 7:15 ja 3:10.
Cincinnati on tänavu pidanud kuus kohtumist ning kahe võidu kõrvale on saadud neli kaotust. Võideti New York Jetsi ja Miami Dolphinist, lisaks Patriotsile on kaotatud veel Pittsburg Steelersile, Denver Broncosele ja Dallas Cowboysile. Järgmisena minnakse 16. oktoobril kodustaadionil vastamisi Cleveland Brownsiga.


description: Autoralli MM-sarja 12. etapp peetakse tuleval nädalavahetusel Kataloonia teedel ja DMACKi rallimeeskonna piloot Ott Tänak loodab, et võrreldes 10. kohaga lõppenud Korsika etapiga läheb tal nüüd paremini.

title: Ott Tänak Kataloonia ralli eel: naudin sealseid teid väga

maintext:
Kataloonia ralli on omanäoline, sest reedel sõidetakse kruusateedel, laupäeval ja pühapäeval on kavas asfaldikatsed. «Naudin seda rallit väga. Mullu alustasime nõudlikel kruusateedel väga hästi. Asfaltteed on sujuvad ja hästi sõidetavad, aga seal läheb vaja head tunnetust ja sõidujoont. See on suurepärane väljakutse, kus tuleb kogu aeg mõelda. Naudin sellist tüüpi etappe,» rääkis Tänak DMACKi pressiteate vahendusel.
WRC2 sarjas teeb kaasa ka Sander Pärn. «Mul on Hispaaniast head mälestused ja sellel aastal on mu eesmärk ralli lõpetada. Tahan iga katsega tempot parandada, sest ma pole R5-klassi autoga varem asfaldil sõitnud. Mulle meeldib, et ralli algab kruusaosaga, sest see on mulle oluliselt tuttavam pinnas,» ütles Pärn.


description: Kuuekordne murdmaasuusatamise olümpiavõitja Marit Björgen andis täna Norras pressikonverentsi ja kommenteeris oma koondisekaaslase Therese Johaugi dopingujuhtumit.

title: Björgen Johaugi dopinguskandaalist: sama asi oleks võinud juhtuda ka minuga

maintext:
«Mul on väga raske Thereset sellises seisundis vaadata. Juhtunu on uskumatu ja kohutav. Tean, milliste väärtuste eest Therese seisab ja milline ta iseloom on. Võime olla väga hoolikad, aga sama asi võinud juhtuda ka minuga. Therese rääkis koondisele juhtunust kolmapäeva õhtul ja olime kõik šokis. Peame kokku hoidma ja lootma parimat,» rääkis Björgen meediale.
Johaug kasutas anaboolsete steroidide hulka kuuluvat klostebooli, mis sattus naise sõnul tema kehasse päiksepõletuse vastase kreemi Trofotermini kaudu. Vastutuse võttis koondise arst Fredrik Bendiksen, kes kinnitas, et tema soovitas sportlasel seda oma katkistele huultele määrida. Bendiksen teatas ka oma tagasiastumisest.
«Eksimine on inimlik. Olen Fredrikuga pikalt koosööd teinud ja usaldan teda täielikult. Ta on üldiselt uurinud väga põhjalikult, millest ravimid koosnevad. Kokkuvõttes langeb süü ikkagi sportlasele ja tema vastutab. Sellegipoolest on Theresel kogu koondise toetus,» lausus Björgen, kes oli pressikonverentsi keskel sunnitud ka pisaraid pühkima.
36-aastane Björgen pole pärast poja sündi saanud kogu aeg täie jõuga treenida ja ta on varem öelnud, et enne aastavahetust ta heasse vormi ei tõuse. Johaugi juhtum mõjus talle seetõttu raskelt. «Kavatsen talvel ikkagi suusarajale minna, aga Thereset nähes käis mu peast läbi mõte, kas tohutu pingutamine on seda kõike väärt,» ütles Björgen.
Enne pressikonverentsi: «Kuna meilt on Johaugiga juhtunu kohta küsitud palju kommentaare, siis soostus Marit Björgen küsimustele vastama,» ütles Norra suusaliidu kõneisik Gro Eide. Lisaks koondises kaptenirolli kandvale Björgenile tuleb meedia ette ka Ingvild Flugstad Östberg.
Eile selgus, et Therese Johaug andis positiivse dopinguproovi. Lühikese aja jooksul oli see juba teine avalikuks saanud Norra suusataja patustamine – suvel sai teatavaks Martin Johnsrud Sundby vahelejäämine.


description: Pekingis toimuvatel Hiina lahtistel tennisemeistrivõistlustel alistas naisüksikmängu finaalis poolatar Agnieszka Radwanska (WTA 3.) tulemusega 6:4, 6:2 briti tennisisti Johanna Konta (WTA 14.).

title: Hiina lahtised võitis Radwanska

maintext:
«See oli minu kolmas finaal ning teine tiitel. Möödunud nädal oli minu jaoks eriline ning ei saanuks enam paremini minna,» kommenteeris Radwanska pärast võitu. «Juba tiitel tähendab palju, kuid võita see maailma parimate mängijate vastu teeb selle veel erilisemaks. Mängisin terve nädala väga head tennist.»
Poolfinaalis alistas Radwanska 7:6 (3), 6:3 ukrainlanna Jelina Svitolina. Konta lunastas pääsme finaali tänu 7:6 (1), 4:6, 6:4 võidule ameeriklanna Madison Keysi üle. Ühtlasi tõseb Konta ka uuel nädalal tennise maailma edetabelis esikümnesse. Veel 17 kuud tagasi oli ta 146. positsioonil.


description: Norra ajakirjandus ajab endiselt meeleheitlikult taga viimast kui üht detaili suusatähe Therese Johaugi dopinguloos. Selle käigus kerkib üles rohkem uusi küsimusi kui vastuseid, kirjutab Iltalehti.

title: Johaugi jutt aina mureneb: miks ei ravitud norralannat juba Seiser Almis?

maintext:
Johaug ise rääkis, et sai dopingainet klostebooli sisaldanud Trofodermini koondise arstilt Fredrik S. Bendiksenilt Itaalias Livignos, et ravida päikesest põlenud huuli. «Kõik algas Seiser Almis. Olid palavad ilmad ja kolmandal päeval sain kuumarabanduse. Lisaks põletasin ära alahuule, nii et sinna tekkis suur lahtine haav. See oli väga valus, muuhulgas hakkas see alati veritsema, kui proovisin süüa,» rääkis Johaug dopingu-uudisele järgnenud pressikonverentsil. «Pidin verejooksu peatamiseks pidevalt pabertaskurätte kaasas kandma.»
Johaug rääkis Seiser Almis teda tabanud hädast enda sõnutsi ka doktor Bendiksenile, kes viibis sel ajal Norras. Mitu päeva hiljem jõudis Bendiksen Itaaliasse ja siirdus Livignosse, kuhu Norra koondis oli vahepeal Seiser Almist sõitnud. Iltalehti küsib seepeale – miks ei võtnud Bendiksen juba Norrast Johaugi huulte ravimiseks mingit kreemi kaasa, kui oli ometigi sellest telefonis hoolealusega kolm korda rääkinud? Miks osteti kreem alles Livignos, mitte aga Seiser Almis?
Ja kes oleks pidanud seal selle ostu sooritama? Seiser Almis pidanuks Norra suusatajate tervise eest vajadusel hoolitsema Torger Hansen, kellelt Norra ajaleht Aftenposten ka korduvalt intervjuud palus, kuid Hansen ei vastanud palvetele.
Norra meedia teatel kinnitas Johaugi advokaat Christian Hjort, et Johaug ei tarvitanud huulte ravimiseks mitte midagi, enne kui saabus Bendiksen ja andis talle Trofodermini. Arvestades, kuidas Johaug pressikonverentsil rääkis, et huuled tegid talle põrguvalu, ei kõla see norralaste arvates kuigi usutavalt.
Norra suusatiimi uus arst Petter Olberg on seni korduvalt kinnitanud, et tema ei tea toimunust kõigevähematki. «Ma ei oska öelda, mis Seiser Almis tehti või kuidas Johaugi seal raviti,» oli ainus vastus, mille väljaanne Adressa Olbergilt sai. Doktor Bendiksen on aga teatanud, et tema ei kommenteeri rohkem midagi, enne kui pole lõppenud Norra Antidopingu uurimine. Praegu on Johaugile määratud esialgne kahekuuline võistluskeeld.


description: Tänase vormel-1 sarja Jaapani GP kolmandana lõpetanud valitsev maailmameister Lewis Hamilton kaotab nüüd kokkuvõttes tiimikaaslasele Nico Rosbergile 33 punktiga. Hamiltoni lootused punkte tagasi võita nurjas väga halb start, kui ta langes teiselt kohalt kaheksandaks.

title: Hamilton kohutavast stardist: see oli puhas minu viga

maintext:
«Siserajal oli niiske koht, aga see ei mänginud minu stardis mingit rolli. Tegin lihtsalt vea. Rattad hakkasid tühja käima,» selgitas Hamilton Autospordile napisõnaliselt, mis juhtus.
«Pärast kaheksandaks langemist tuli tõusma hakata. See oli kohati keeruline, aga tegin oma parima ja sain enam-vähem hakkama. Auto oli sõidu ajal suurepärane ja oleksin peaaegu teisele kohale jõudnud,» lisas Hamilton, kes jäi täna lisaks Rosbergile alla ka Red Bulli piloodile Max Verstappenile.


description:
Tallinnas toimuval epeevehklemise MK-etapil teenis Eesti naiskond esikoha. Eesti alistas finaalis 24:21 Prantsusmaa. Eesti naiskonnale on see läbi aegade viies võit MK-sarjas.

Eesti võidukasse naiskonda kuulusid täna Irina Embrich, Kristina Kuusk, Katrina Lehis ja Erika Kirpu.

Turniiri avamatšis alistas Eesti 41:35 Poola, kahe viimase minimatšiga tõid Eestile kaotusseisust võidu Lehis ja Embrich.

Veerandfinaalis alistati närvide mängus 21:18 Ungari ja jõuti poolfinaali, kus oldi juba ülikindlalt 45:23 üle Ukrainast. Kell 16 algavas finaalis kohtub Eesti naiskond Prantsusmaaga, kes lükkas veerandfinaalis üllatuslikult konkurentsist Venemaa naiskonna ja alistas seejärel teises poolfinaalis 45:38 Hiina.

title: Võimas! Eesti epeenaiskond võitis koduse MK-etapi

maintext:
Tallinna Mõõga naiste epeevehklemise MK-etapil oli Eesti koondislastest individuaalvõistlusel parim Irina Embrich, kes sai kolmanda koha. Poolfinaalis tuli tal tunnistada Venemaa ässa Tatjana Logunova 15:11 paremust.
Irina Embrich kaotas Tallinna Mõõga poolfinaalis Venemaa koondislasele
Tallinna spordihallis toimuval Tallinna Mõõga epeevehklemise MK-etapil jõudis Irina Embrich naiste individuaalturniiril poolfinaali, kui oli kaheksa hulgas 15:8 parem Ukraina esindajast Džoan Feybi Bežurast. Poolfinaalis kohtus Embrich Venemaa koondislase Tatjana Logunovaga, oli veel 8:6 ees, aga kaotas lõpuks 11:15. Logunova alistas finaalis kaasmaalanna Violetta Kolobova 9:8 ja tõusis etapi võitjaks. Embrichile läheb MK-etapilt kirja 3. koht. Katrina Lehis sai kokkuvõttes 11., Erika Kirpu 19., Nelli Paju 23., Kristina Kuusk 35. ja Karoliine Loit 57. koha.


description: Suusatähe Therese Johaugi dopinguskandaalist jätkuvalt raputatud Norra ajakirjandus võttis ühendust Itaalia jalgratturi Stefano Agostiniga, kes andis 2013. aastal samuti klostebooli sisaldanud positiivse dopinguproovi ja sai 15 kuu pikkuse võistluskeelu. Huvitaval kombel selgitas ka Agostini keelatud aine sattumist peaaegu samal moel nagu Johaug – süüdi olevat olnud seesama kurikuulus nahakreem Trofodermin, mida tarvitas Johaug.

title: Neetud Trofodermin: Johaugile saatuslikuks saanud kreem lõpetas itaallase karjääri

maintext:
Cannondale’i tiimist dopingukaristuse tõttu minema löödud Agostini selgitas Rahvusvahelisele Jalgratta Liidule (UCI) saadetud kirjas, et klostebooli sisaldas Trofodermin, mille ta sai haavade ravimiseks oma arstilt. «Minu arvates ei ole karistus aus, sest ma ei tunne, et oleksin iial kasutanud teadlikult saavutusvõimet tõstvat ainet. Mu bioloogiline pass on veatu, mitte üheski mu veretestis pole ilmnenud ebakõlasid,» apelleeris Agostini toona enda süütusele, kuid edutult.
Ka nüüd väljaandega VG rääkides vandus Agostini endiselt, et talle tehti liiga. Tema meelest on vale, et Trofodermini saab apteegist osta ilma retseptita. Pakendil on küll keelumärk, mis viitab dopingainele, kuid Agostini leidis, et see võib jääda kasutajal märkamata. «Tegin elu suurima vea. Piisas lollist eksimusest ühelainsal päeval ning see röövis minult kõik. Süsteem on mäda. Loodetavasti see Norra suusataja suudab võitjaks jääda, kuid ausalt öeldes kahtlen ma selles,» tunnistas Agostini.


description: Itaalia korvpalliliidu president Gianni Petrucci rääkis Gazzetta dello Spordile, et saatis Rahvusvahelisele korvpalliliidule (FIBA) kirja, kus nõudis selgitust nende tüli kohta Euroliigaga.

title: Itaalia nõuab selgust: kuhu jäävad lubatud FIBA sanktsioonid?

maintext:
FIBA teatas hooaja eel, et keelab klubidel Euroliiga poolt korraldatavas EuroCupi sarjas osaleda, vastasel juhul pidid kasutusele tulema karmid sanktsioonid. Nõuti, et alaliidud keelaks oma klubidel seal mängimast ning ähvardustes mindi koguni nii kaugele, et lubati vastavate riikide koondised suurvõistlustelt kõrvale jätta. Kõige karmim FIBA ähvardus oli eemaldada 2017. aasta EM-finaalturniirilt kõik sinna pääsenud koondised, kelle riigi klubid EuroCupist osa võtavad.
Nüüd on EuroCupi hooaeg käimas ning seal löövad kaasa näiteks Hispaania, Venemaa, Saksamaa, Leedu, Makedoonia, Sloveenia, Iisraeli ja Horvaatia klubid. Itaalia alaliit kuulas aga sõna ja oma meeskondi EuroCupile ei lubanud. Samamoodi käitus ka Eesti ning Kalev/Cramo loobus oma kohast.
«Meile anti juhised EuroCupil mitte mängida. Osa alaliite on seda reeglit eiranud. Nüüd kirjutasin FIBAle kirja ja nõudsin asjas selgust. Me ei saa sellises olukorras jätkata. Loodan, et Euroliiga ja FIBA jõuavad kokkuleppeni. Itaallased on selle tõttu juba kõvasti lõivu maksnud,» rääkis Petrucci.


description: NBA korvpalliklubi Toronto Raptorsi mängijad protestisid Kanada ja USA hümnide ajal rassismi vastu.

title: Fotod: Toronto Raptorsi mängijad otsustasid riigihümnide ajal protestida

maintext:
Hümni rüvetamise eest riigi vihatuimaks meheks
Kuigi spordijuhid korrutavad igal võimalusel, et sport ja poliitika ei kuulu kokku ning spordivõistlused pole koht, kus oma meelsust väljendada, tekib aeg-ajalt ikka sportlasi, kellele on suurem pilt tähtsam kui sport. Viimane juhtum pärineb Ameerika Ühendriikidest, kus sealne Ameerika jalgpalli profiliiga NFLi mängija Colin Kaepernick otsustas hümni ajal istuda. Ta avaldas sellega protesti politseivägivalla vastu mustanahaliste vastu. Riigilipp ja hümn on paljudele ameeriklastele aga püham ja suurema tähendusega kui mõnes teises riigis ja vastukaja on olnud meeletu.


description: Rahvusvaheline Olümpiakomitee (ROK) leiab, et vaatamata äsjailmunud dopinguraportis viidatud suurtele probleemidele oli Rio antidopingu programm igati edukas.

title: ROK dopinguraportist: vaatamata probleemidele oli olümpia dopinguvastane võitlus edukas

maintext:
Seoses Venemaa sportlaste eemaldamisega olümpialt oli dopinguvastane võitlus mängude eel teemaks number üks. ROK ütles oma tänases avalduses, et üldiselt läks kõik siiski hästi, mis siis, et paljud dopingukontrollid olid koolitamata ning testimisel avastati ohtralt probleeme.
«Rio dopinguvastane programm pidi küll ületama ka mõningaid väljakutseid, nagu ressursside vähesus ja väljaõppega dopinguküttide puudus. Tänu organisaatorite ja rahvusvaheliste vabatahtlike pühendumusele saadi probleemidega aga siiski edukalt hakkama,» seisis ROKi avalduses.
ROKi meditsiinikomisjoni esimees Dr Richard Budgett kommenteeris raportit järgmiselt: «See näitab, et olid edukad olümpiamängud eduka dopinguvastase võitluse programmiga.» Ta leidis ka, et vaatamata mõnedele väljakutsele oli programm terviklik.
Täna avaldati WADA poolt järjekordne dopinguraport, mis tuvastas, et Rio olümpiamängudel oli dopingukontroll pehmelt öeldes puudulik. Paljud võetud proovid olid kehtetud ning pea pooltelt sportlastelt ei võetud mitte ühtegi dopinguproovi, lisaks tuvastati mitmeid teisi rikkumisi ja puudujääke.


description: Järgmise aasta veebruaris mängivad 29 maailma saalihokinaiskonda kolmes erinevas riigis edasipääsemise eest 2017. aasta lõpus peetavatele maailmameistrivõistlustele. Eesti koondnaiskond võistleb oma alagrupis Šveitsi, Saksamaa, Hollandi ja Austriaga. Mängud peetakse Itaalias Celanos.

title: Eesti naiste saalihokikoondis valmistub MMiks ja osaleb Läti liigas

maintext:
Et tugevaks ühtseks naiskonnaks kasvada, rohkem kokkumängu harjutada ja rahvusvaheliste mängude kogemust saada, osaleb Eesti naistekoondis esmakordselt Läti meistrivõistlustel. Kaasa mängitakse kaks ringi. Koondise peatreener Pavel Semenov märkis, et Läti liigas osalemine annab hea võimaluse katsetada erinevaid mänguskeeme ja erinevaid mängijate kombinatsioone.
Lisaks on Semenovi hinnangul hea see, et kui Eesti meistrivõistlused oktoobri teises pooles alles algasid, siis Läti liiga algas juba septembris ja nii on koondisekandidaadid saanud pidada juba viis mängu. «See on meile suurepärane võimalus mängupraktikaks ja sel hooajal sporti naasnud kogenud mängijad on kiiresti optimaalse vormi saavutanud ning noored väga väärtuslike rahvusvaheliste mängude kogemusi kogunud,» selgitas Semenov.
Kodumäng tulekul
Praeguseks on eestlannade kontol kolm võitu ja kaks kaotust. Järgmine kodumäng peetakse sel pühapäeval, 30. oktoobril Tartus Eesti Maaülikooli spordihallis, vastane on FK Kekava.
Koondise kapten Elen Marunevitš ütles, et praeguste mängude põhjal on selge, et tuleb parandada üks-ühele situatsioonide lahendamist kaitses, tuleb olla esimesena palli juures, kaitsta oma väravaesist iga hinnaga, parandada vabade tsoonide leidmist palliga mängus ja viske kvaliteeti, jagada täpseid ja läbimõeldud sööte ning muidugi tekkivad olukorrad vastase värava ees realiseerida.
«Koondise kandidaadid on ka teadlikud, et tuleb aktiivselt tegeleda füüsilise vormi parandamisega. Tuleb keha ja vaim valmis seada eesseisvateks järjestikusteks rasketeks mängudeks Itaalias, kus taastumisaeg on minimaalne. Tuleb aru saada, et iga jõusaalis veedetud minut, tehtud samm jooksurajal ning ettevalmistuseks veedetud aeg on hindamatu,» lisas Marunevitš.
Koondise abitreener Joel Heine märkis, et seni on naiskond mänginud hea tiimina, aga on ka arenguruumi. «Palju tööd on vaja teha individuaalsete oskuste, näiteks peale löömise ja triblamisega. Kui suudaksime neid elemente parandada, siis oleksime mängudes efektiivsemad,» selgitas ta.
Hea võistkonnavaim
Viimati jõudis Eesti koondnaiskond finaalturniirile 2009. aastal. Pärast seda on osaletud kolmel kvalifikatsiooniturniiril, kuid lõppvõistluse pääsu pole õnnestunud lunastada.
Uueks kvalifikatsiooniturniiriks valmistumine läheb üldjoontes nii treenerite kui kapteni hinnangul hästi. Semenov ütles, et mängijad on motiveeritud ja iga koha täitmiseks on kõva konkurents. Heine lisas, et hea on näha mängijate keskendumist oma tegevusele ning head võistkonnavaimu.
Marunevitš rääkis, et koondise kogunemistel ning mängitud mängudel on naiskond palju analüüsinud, arutlenud ja viidanud nii hästi tehtud asjadele kui ka pisut kehvematele olukordadele. «Mina usun meie naiskonda ja olen kindel, et niipea, kui igaüks saab aru oma rollist sellel teekonnal, oleme võitmatud,» ütles ta.


description: Täna saavad hoo sisse tänavused Eesti naiste karikavõistlused võrkpallis, kui veerandfinaalis lähevad omavahel vastamisi Famila/Võru VK ja Tartu Ülikool/Eeden. Meeste seas alustavad poolfinalisti selgitamist Järvamaa Võrkpalliklubi ja TTÜ. Naiste Lõuna-Eesti derbi stardib Võru spordikeskuses kell 17.30, meeste veerandfinaal algab Kadrioru Saksa gümnaasiumi võimlas kell 20.30.

title: Alguse saavad kaks karikavõistluste veerandfinaalseeriat

maintext:
Kõigil võistkondadel jäid lõppenud nädalavahetusel seljataha esimesed ametlikud mängud. Naiste Balti liigas alistas Andrei Ojametsa juhendatav Tartu võistkond esmalt võõrsil 3:1 lätlannade RSU/MVSi 3:1, teisel päeval saadi turniiritabelisse üks punkt, kui välismängus jäädi 2:3 alla SK Babītele. Võru naiskond jäi samadele vastastele alla 0:3 ja seega võiks algavas seerias pidada favoriidiks tartlannasid, ent kõik pannakse paika siiski mänguväljakul, vahendab volley.ee.
Meeste meistriliigas olid nii TTÜl kui Järvamaal avanädalavahetusel pureda kõvad pähklid. Ülikooliklubi jäi kodusaalis 0:3 alla Balti liiga valitsevale tšempionile Pärnu Võrkpalliklubile, Kesk-Eesti meeskond kaotas sama skooriga valitsevale Eesti meistrile Selver Tallinnale.
Karikavõistluste veerand- ja poolfinaalides selgub edasipääseja kahe mängu kokkuvõttes. Kui mõlemad võistkonnad võidavad ühe kohtumise, määrab edasipääseja punktide arv, kus 3:0 ja 3:1 võit annavad kolm punkti ja 3:2 edu võitjale kaks ning kaotajale ühe punkti. Võrdsuse korral mängitakse edasipääseja selgitamiseks kuldne geim.
Meeste karikavõistlustel on üks veerandfinaalseeria juba lõppenud, kui Tartu Bigbank alistas mõlemas kohtumises valitseva rahvaliiga tšempioni ning sellest hooajast esiliigaga liitunud Neemeco SK. Tartlaste vastane tuleb põnevusduellist, kus võitlusse asuvad Tallinna Selver ja Rakvere Võrkpalliklubi. TTÜ ja Järvamaa paari võitja läheb vastamisi kas Pärnu Võrkpalliklubi või TTÜ/Kiiliga.
Naiste seas on osalejaid kuus, mis tähendab, et möödunudaastased finalistid Kohila VK/E-Service ja TTÜ/Tradehouse tagasid endale automaatselt koha poolfinaali. Kohila vastaseks tuleb Famila/Võru Võrkpalliklubi ja Tartu Ülikool/Eeden paari võitja. Karikakaitsja TTÜ/Tradehouse läheb nelja parema seas vastamisi kas Audentes SG/Noortekoondise või Tallinna Ülikooliga.


description: Liverpooli jalgpalliklubi eest väga head hooaega tegev poolkaitsja Adam Lallana avaldas meeskonna edu saladuse. Nimelt aitab tema hinnangul Inglismaa kõrgliigas hästi esinemisele kaasa asjaolu, et Liverpool ei pääsenud selleks hooajaks eurosarja mängima.

title: Liverpooli poolkaitsja: head tulemused on Klavanil aidanud kohaneda

maintext:
Liverpool on pärast üheksat mänguvooru koos Manchester City ja Arsenaliga liigatabeli liider. «Meil on sel hooajal vähem mänge, see on Euroopasse mittepääsemise eelis. See tähendab küll, et paljud mängijad jäävad mänguajast ilma, kuid samuti tähendab see kvaliteeti treeningutel. Kõik tahavad mänguaja pärast võidelda ning end treeningul näidata,» selgitas Lallana oma teooria tagamaid.
Lallanale on sel hooajal Liverpooliga liitunud mängijatest enim muljet avaldanud Senegali ääreründaja Sadio Mane. «Ma ei suuda uskuda, kui kiire ta on. Ta on ka väga kiiresti kohanenud, mul endal läks palju kauem sellega aega. Sama lugu on ka Joel Matipi ja Ragnar Klavaniga,» rääkis Lallana.
Põhjus, miks Liverpooli uued mängijad uue klubiga sedavõrd hästi on kohanenud, peitub heades tulemustes. «Kui saavutad häid tulemus, siis on lihtsam kohaneda. Loodan, et meeskond on omalt poolt uute mängijate sisseelamisele kaasa aidanud.»


description: Eesti jalgpallimeistrivõistlustel teenis eile kindla võidu FC Flora, kes alistas koduplatsil 4:0 Paide Linnameeskonna. Seejuures oli väravale lähedal ka Paide, kui kolmandal üleminutil suutis florakate väravavaht Mait Toom ikkagi käed pallile vahele saada.

title: Video: FC Flora väravavahi imeline tõrje

maintext:
Zahovaiko: vineeriärimees ja vabariigi parim ründaja
«Minusugune treenimata mees ei tohiks nii palju väravaid lüüa. Ma ei taha olla ülbe, kuid profimeeskonnas oleks ma praegu ilmselt juba 30 väravat löönud,» ütleb 34-aastane amatöörjalgpallur Vjatšeslav Zahovaiko. Kogenud vanameister toob suurepäraselt esile Eesti jalgpalli meistriliiga ilu ja valu. Nauditav on vaadata, kuidas vineeriäris tegutsev mees Paide Linnameeskonna eest mängides särab, kuid samas tekib küsimus: kuidas see üldse võimalik on? Juba mitmendat aastat amatöörjalgpallurina tegutsev Zahovaiko on 19 värava ja 12 resultatiivse sööduga koduse liiga parim ründav mängija. Kus on need noored, kes pidanuks piltlikult öeldes Zahovaiko väljakult minema lööma? Hooaja lõpus lahkub meister vabatahtlikult ja sirge seljaga areenilt.
Jalgpalli otsepilt: Infonet jäi Narvas vajalikest võidupunktidest ilma
Koduses jalgpalli meistriliigas kohtusid täna meistritiitlit jahtiv Tallinna Infonet ja Narva Trans. Avapoolaeg lõppes väravateta ehk seisul 0:0, kuid võõrustajad said napilt enne poolajavile kõlamist halva uudise, kui Infoneti mängumehe mahatõmbamise eest teenis punase kaardi Tanel Tamberg, kes jättis Transi väljakule kümnekesi. Teise poolaja eel jäi Trans ka ilma peatreenerita, kui väljakukohtunik saatis Narva meeskonna lootsi Adiam Kuzijaevi minema. Liigatabelis esikohal olev Infonet ei suutnud aga kätte mängitud trumpe ära kasutada ja matš lõppes 0:0 viigiga. Kaks vooru enne lõppu on Infonetil liiga liidrina 74 punkti, nende selja taga on ühe mängu vähem pidanud FC Flora ja Levadia, kellel on mõlemal 69 silma. Postimees tõi mängu otsepildis vaatajateni, ülekannet kommenteeris Kristjan Jaak Kangur.
Videod: väravavahi ränk eksimus maksis karikakaitsjale edasipääsu, Zahovaiko tegi Panenkat
Jalgpalli Eesti karikavõistluste kaheksandikfinaalide järel on konkurentsist langenud kaks liigatabeli esineliku meeskonda, kui Levadia kaotas esmalt teisipäeval Infonetile ja karikakaitsja Flora kolmapäeva õhtul Nõmme Kaljule.


description: Vormel-1 sarjas Ferrari roolis istuv Sebastian Vettel sai tõsiselt pahandada Ferrari meeskonna koduriigi Itaalia meedia käest.

title: Malaisias ebaõnnestunud Vettel sai Itaalia meedialt tõsiselt kritiseerida

maintext:
Vettel sõitis möödunud nädalavahetusel Malaisias toimunud GP-l kohe esimeses ringis otsa Mercedese mehele Nico Rosbergile ja sai selle eest tagantjärele ka karistada. Ferrari koduriigi Itaalia meedia oli sakslase suhtes õnnetu sõidu järel halastamatu.
«Nüüdseks on selge, et Ferrari vajab hädasti edukat sõitjat. Mida rohkem Red Bull areneb ja paremaks muutub, seda vähem äratuntavaks Sebastian muutub,» kirjutas Milano päevaleht Corriere della Sera.
La Repubblica küsis omakorda nii: «Kas Maranello on suutnud ära uputada Ferrari ajaloo kõige kõrgema palgaga sõitja või on Vettel kaotanud oma talendi ja kiiruse?»
Kolmas väljaanne Corriere dello Sport omakorda kritiseeris kogenud sakslast vastutuse puudumise eest. «On kurb näha, et ta ei võta oma vigade eest vastutust,» kirjutas ajaleht.
La Gazzetta dello Sport oli samuti neljakordse maailmameistri hooaja suhtes kriitiline, kuid leiti, et ta pole ainuke, kes peab peeglisse vaatama: «Sebastian on kriisis, aga see on ka Ferrari süü.»
Aastatel 2010-2013 sarja võitjaks tulnud Vettel on sel hooajal kogunud seni 153 punkti ja paikneb sõitjate arvestuses viiendal kohal. Esikolmikusse on sakslane tulnud kuuel korral, kuid samas neljal etapil pole ta üldse tulemust kirja saanud.


description: BC Tartu kaotas korvpalli Meistrite liiga teise eelringi avamängus Taani klubile Bakken Bearsile 67:75. Seejuures peitub kaotuse võti tartlaste ülisuures pallikaotuste arvus – 25.

title: Jõesaar: asi polnud vastastes, vaid meis endis

maintext:
«Seekord polnud asi nendes, vaid meis endis,» leidis Tartu ääremängija Janari Jõesaar. «Meie pallikaotuste tõttu said nad palju kiireid rünnakuid ja sealt see vahe tuli. Vastane tundus ka pisut värskem.»
Mängujuht Tanel Sokk oli noorema kolleegiga päri «Nad mängisid kaitses hästi, aga mitte nii hästi, et pidanuksime tegema nii palju pallikaotusi,» sõnas ta.
Tartu peatreeneri Gert Kullamäe hinnangul langetasid mehed platsil halbu otsuseid. «Teineteist ei aidatud, pallile ei tuldud vastu,» märkis Kullamäe. «Ma ei taha nõustuda arvamusega, et me polnud vastase selliseks kaitseks valmis. Tegelikult oli palju momente, kus oleksime saanud seda murda.»
Korduskohtumine peetakse juba neljapäeval Taanis. Tartu vajab Meistrite liiga pühiturniirile jõudmiseks 9-punktilist võitu.


description: Sel reedel 21. oktoobril Saku Suurhallis aset leidval Xplosion Fight Series poksigaalal toimub ühe põhiüritusena on kavas Road To Marbella 2017 turniir, mille käigus selgitatakse välja sportlane, kes pääseb 2017. aastal võistlema XFS maailmameistrivöö nimel Marbellasse.

title: Mirkko Moisar: ma ei karda eelseisvat turniiri

maintext: Turniiri esimese poolfinaalpaari moodustavad kickboxingu juurde tagasi naasnud Eesti oma superstaar Mirkko Moisar, kelle vastane Rachid Boumalek saabub siia Marokkost. Kuigi Moisarit ootab ees raske õhtu, kus võidu nimel tuleks tal ühe õhtuga maha pidada kaks poksilahingut väga raskete vastaste vastu, on ta ise väga rahulik ning usub, et karjääri raskeimad lahingud on tal alles ees. Moisar, kes on reedese ürituse üks peakorraldajaid, räägib veel videos oma võimalustest turniir võita ja järgmisel aastal Hispaanias XFS maailmameistritiitli nimel võistelda.


description: Sel nädalavahetusel algavast saalihoki naiste meistriliigast võtab esmakordselt osa SK LINK/Saku võistkond. Tugeva naiskonna siht on võita Eesti meistritiitel.

title: Uus saalihokinaiskond asub jahtima Eesti meistritiitlit

maintext:
«Kuigi tiimi põhituumik on kogenud ja palju koos mänginud, tuleb meil võistkonnana oma oskused tervikuks liita. Nädalavahetusel peetav avakohtumine näitab ära hetke vormi, kuid kindel on, et mäng muutub üha paremaks. Meie hooaja eesmärk on võita meistritiitel,» lausus kapten Meelike Terasmaa.
Treener Marten Liiva sõnas, et klubi ja Eesti saalihoki on uue naiskonna loomisest juba võitnud. «Mitmed tublid ja andekad mängijad on taas platsil ning liiga konkurents sellega tõusnud. Poolehoidjad on võistkonna hästi vastu võtnud ning loodetavasti toob see ka järjest enam järelkasvu treeningutesse,» tõi esile Liiva.
Juba sel nädalavahetusel peavad SK LINK/Saku võistkonnad hooaja avakohtumised. Naiskond on kell 13 Kiili spordihallis vastamisi Eesti liigas kaasa tegeva Venemaa võistkonnaga Angry Pigs ning mehed kohtuvad kell 16 Tallinna Tehnikaülikooli spordihoones tulise rivaaliga TTÜ SK.
SK LINK/Saku naiskonna koosseis algaval hooajal:
Kati Vuks (4), Kerli Uue (6, VV), Maria Liiva (7), Marliis Reinberg (8), Kelly Lepik (9), Riin Buddell (10), Helen Ojala (11), Berit Oll (12), Triinu Mustonen (13), Kristi Rickberg (15), Meelike Terasmaa (19, kapten), Liina Luih (21), Triin Pähn (29), Marian Roop (33), Karina Krestinov (55), Kristel Kopel (76), Liina Üksik (67, VV). Naiskonna treener on Marten Liiva ja mänedžer Kristina Šadeiko-Liiva.


description: Hollandi jalgpallikoondise eest ei saa kahes järgmises MM-valikmängus kaasa teha Arjen Robben, kes on vigastatud.

title: Müncheni Bayerni staar jäi Hollandi koondisest välja

maintext:
32-aastane Robben vigastas oma jalga juba juulikuus ja pidi tegema mitmekuulise mängupausi. Eelmisel nädalavahetusel naasis hollandlane klubi eest platsile Kölni vastu, kuid tegi kaasa vaid esimese poolaja. Bayerni peatreener Carlo Ancelotti ütles hiljem, et Robbenil avastati roidevigastus.
Nüüd on selgunud, et Robben ei saa kaasa teha ka Hollandi koondise kahes järgmises MM-valikmängus Valgevene ja Prantsusmaa vastu. «Rääkisin Arjeniga sel hommikul ja ta ei tule. Ta pole terve ja sellest on kahju. Peame lihtsalt ilma temata hakkama saama. See on nüüdseks selge ja teame, kus me seisame,» selgitas Hollandi koondise peatreener Danny Blind.
Homme kohtubki Holland Valgevenega, esmaspäeval prantslastega.


description: Katjuša ratturi Rein Taaramäe kodumeeskond sõidab järgmisel hooajal Venemaa lipu asemel Šveitsi lipu all. Möödunud nädalal käis ta esmakordselt uuenenud meeskonna kogunemisel ning jagas Facebookis oma mõtteid eelseisva hooaja suhtes.

title: Taaramäe: läheksin Tourile etappi võitma

maintext:
«Uusi nägusid on palju ja nimede meeldejätmine on taas väljakutse. Venelasi on tiimis alles vaid viis. Koosseisu poolest on meil kõige rahvusvahelisem World Touri meeskond,» kirjutas Taaramäe oma Facebooki lehel. Uue hooaja kohta Taaramäe veel konkreetselt midagi öelda ei osanud, kuid ta spekuleeris.
«Meeskond usub, et (Ilnur – toim) Zakarin suudaks võita suurtuuri ja ka mina usun seda. Mina peaksin olema üks olulisemaid Zakarini vedureid mägedes. Silmast silma rääkides ütles Zakarin, et tahab minna Girole, nii et suure tõenäosusega stardin ka mina Girol, kuid õnneks või kahjuks taas abilise rollis. Peaks Kanksiga (Tanel Kangertiga – toim) kokku saama ja nõu küsima, et kuidas selle rolliga kõige paremini hakkama saada,» jätkas Taaramäe ning õnnitles kaasmaalast ka Abu Dhabi tuuri võidu eest.
Võimalik, et Taaramäel õnnestub järgmisel aastal ka Tour de France’il sõita. «Läheksin sinna ambitsiooniga võita etapp.» Postituse lõpus tunnistas Taaramäe, et on suur rallisõber ning õnnitles Walesis suurepärase tulemuse teinud Ott Tänakut. «Kindlamast kindel, et Oti aeg alles tuleb!»


description: Võrkpalli Balti liigas sõidab pühapäevaks Tallinna Selverile külla lätlaste SK Jekabpilsi Luši.

title: Postimehe otsepilt: Tallinna Selver võõrustab Jekabpilsi


description: Eesti võrkpallikoondis võitis Euroopa meistrivõistluste kvalifikatsiooniturniiri play-offi avamängus võõral väljakul 3:2 Lätit. Kordumatš toimub 9. oktoobril Tondiraba jäähallis.

title: Galerii: Eesti võrkpallikoondis alistas Läti ja astus suure sammu finaalturniiri suunas

maintext:
Kohtumist alustanud Keith Pupart, Robert Täht, Ardo Kreek, Andri Aganits, Kert Toobal, Oliver Venno ja Rait Rikberg startisid suurepäraselt. Pikaks kujunenud esimese pallivahetuse realiseeris punktivääriliselt Täht, esimese blokipunkti tõi Kreek seisuks 7:4. Lõunanaabrid tegid geimi keskpaigas minispurdi, vähendades Hermans Egleskalns võimsa serviseeria ja korraliku esimese tempo rünnakute najal kaotusseisu 12:13-le, kuid siis punktid nii Aganitsalt kui Vennolt ja pärast seda lätlased enam ohtlikuks ei saanudki. Geimi lõpetas Puparti blokist auti läinud ründelöök.
Meie õlitatult töötanud masinavärki iseloomustab hästi suurepärane ründeprotsent (73). Täht kõmmutas seitsmest löögist punktiks kuus ja Oliver Venno kaheksast viis. Lätlaste põhilised ründejõud ehk kaks nurgameest ja diagonaalründaja lõid punktiks 18 tõstest vaid kolmandiku. Eesti vastuvõtt oli 64 (suurepärane 55) ja Lätil 41 (23).
Teises geimis jäime kohe aga lõunanaabrite surve alla. Gheorghe Crețu oli sunnitud esimese mõtlemispausi kasutama juba seisul 2:5. Paar punkti hiljem suutsime ka seda, millest valiksarja eelmises ringis nii hädasti puudust oli ning mis paljuski meie eelmise aasta ja tänavuse Euroopa liiga edu taga oli. Ehk siis pikalt väldanud pallivahetusel ei läinud oma ründelööke täie jõuga rammima, tõime kaitses ilusti pallid üles ja lõpuks lahendas olukorra edukalt Venno. Lätlaste rünnakueksimuse järel olime vaid punkti kaugusel (5:6), ent siis hakkas meie rünnak kõvasti lonkama. Sidemängija ja ründajate koostöö enam võimsaid pommlööke ei pakkunud ning hanitused tõid lätlased pidevalt kaitses üles. Vahetusest sekkunud Timo Tammemaal õnnestus küll kõik kolm tõstet punktivääriliselt realiseerida, ent teiste meeste saldo nii positiivne polnud. Geimi kogunäitajaks kujunes meil 36, lätlastel 57.
Kuigi lätlased said hea emotsiooni üles, oli kolmanda geimi algus meie jõudemnostratsioon. Algkoosseisuski platsile jooksnud pallurid viisid meid 4:1, 6:1 ja 8:2 ette. Vahe kärises peagi veelgi ning oli geimi keskosas juba kaheosaline. Lätlasi ei aidanud ka vahetused, kuid siiski andsime neile lõpus natukene hingamisruumi ja vahe vähenes lõpuks 19:25-le. Omavigu tegime kolmandas geimis vaid kolm, lätlased aga üheksa.
Neljandast geimist kujunes matši ainus lõpuni kestnud tasavägine heitlus. Vennot asendanud Renee Teppan tõmbas suurepärase emotsiooniga, millest võimsaim vallandus pärast saavutatud blokipunkti, rahvusmeeskonna käima ning viis meid 5:3 juhtima. Serviäss tõi aga lätlased 6:6 viigini. Pärast seda oli initsiatiiv pidevalt kergelt meie poolel, ent otsustavat murrangut ei õnnestunud tuua. Väga hästi tegutses vahetusest sekkunud ning tuleval hooajal Bigbank Tartus mängima asuv nurgaründaja Toms Vanags.
Hoolimata sellest õnnestus geimi keskosaks välja võidelda 17:14 edu. Järgnevalt oli aga ülimalt hästi näha, kui palju ses naabritevahelises duellis ikka mängus on. Esmalt pani Andis Cimoska ühese blokiga kinni ametivend Ardo Kreegi. Järgnes pisike sõnavahetus, mis tõi mõlemale kollase kaardi, ent kuna meile oli see geimis teine, said lätlased ka ühe punkti. Tablool särasid 17:17 viiginumbrid ja sealtmaalt ohjas geimi kulgu pigem juba Läti. Omavigu tuli sel korral meilt lõpuks üheksa, lätlastelt viis.
Otsustavas geimis noppisid mõlemad meeskonnad esmalt punkti vastaste serviveast, lisaks töötas ka nii meie kui Läti blokk ning kaitses anti endast kõik, et pallid mängu jätta. Poolel maale läksime lätlaste servivea järel 8:6 edusesisut. Kert Toobali matši esimese blokipunkti järel saime ette 10:7. Lätlased jõudsid punkti kaugusele, ent siis demonstreeris oma ründearsenali Täht. Kaks kavalat ja kaks jõulist ründelööki ning lõpuks ka abiks serviviga Eglseskalnsilt tõid meile 15:12 matšivõidu.
Euroopa meistrivõistlustele pääseb koondis, kes kogub kahe mängu summas rohkem punkte. 3:0 ja 3:1 edu annab võitjale kolm ja kaotajale null punkti, 3:2 edu võitjale kaks ja kaotajale ühe. Kui kahe mängu saldo on meeskondadel võrdne, selgitab edasipääseja 15 punktini mängitav kuldne geim.
Euroopa meistrivõistlustele pääseb koondis, kes kogub kahe mängu summas rohkem punkte. 3:0 ja 3:1 edu annab võitjale kolm ja kaotajale null punkti, 3:2 edu võitjale kaks ja kaotajale ühe. Kui kahe mängu saldo on meeskondadel võrdne, selgitab edasipääseja 15 punktini mängitav kuldne geim.


description: Venemaa endine suusataja ja praegune suusaliidu president Jelena Välbe ütles usutluses Norra väljaandele Østlendingen, et Venemaa inimesi huvitab Norra suusastaari Therese Johaugi dopinguskandaal oluliselt vähem kui Skandinaavia, Soome, Eesti ja osade Kesk-Euroopa riikide spordisõpru.

title: Jelena Välbe: Venemaal ei huvita Johaugi dopinguskandaal eriti kedagi

maintext:
«Meil ei räägita murdmaasuusatamisest eriti palju ja Johaugi skandaal pole meedias eriti tähelepanu saanud. Pealegi, meil on dopingu osas omad probleemid, mida tuleb käsitleda,» rääkis Välbe.
Välbe kinnitas taaskord, et talle tuli uudis Johaugi dopingutarvitamisest üllatusena. «Ma pole Theresega kunagi viina joonud, aga tean, et ta oli õnnelik ja sportlasena võimas. Miks ta oleks pidanud keelatud aineid võtma?» imestas ta.
Johaug jäi septembri alguses võetud proovis vahele anaboolse steroidi klostebooli kasutamisega. Sportlane ise sai uudisest teada oktoobri alguses, nädalapäevad hiljem anti juhtumist teada ka avalikkusele.
Johaugi enda sõnul sattus aine organismi, kuna ta kasutas päikesest põlenud huulte raviks kreemi nimega Trofodermin, mis sisaldab muuhulgas ka klostebooli. Kreemi andis talle suusakoondise arst Fredrik Bendiksen ja kumbki ei märganud, et pakendil on suur silt, et kreem sisaldab keelatud ainet.


description: Eesti jalgpallikoondis kaotas kolmandas MM-valikmängus kodusel Lilleküla staadionil Kreekale 0:2.

title: Galerii: ründavalt mänginud Eesti kaotas Kreekale 0:2

maintext:
Eesti jäi kohe mängu teisel minutil 0:1 kaotusseisu, kui nurgalöögist oli täpne Kreeka kapten Vasileios Torosidis. Eesti jätkas mängu väga ründavalt, luues mitmeid ohtlikke võimalusi, kuid avapoolajal sihile ei jõutud. Märkimisväärne on ka see, et kohtumise esimese pooltunni jooksul olid mõlemad koondised kahepeale teinud ära kolm sunnitud vahetust. Kreeklased tõid välja väravaautori Torosidise ning Sokratis Papastathopoulose, Eesti poolt sai vigastada Taijo Teniste.
Ka teisel poolajal jätkas Eesti ründavalt mängimist. Ohtlikke olukordi oli mitmeid, kuid surmkindlaid väravavõimalusi nappis. 61. minutil tegi Aleksandr Dmitrijev umbes 23 meetri pealt kreeklasele vea ning karistuslöögi lõi Eesti väravasse Konstantinos Stafylidis. Vahetusest sisse sekkunud Ats Purjel oli suurepärane võimalus kaotusseis 1:2 peale vähendada, kuid tema viie meetri pealt sooritatud pealöök lendas värava keskele.
Seda, et Eesti mängis ründavalt, tõestab ka statistika. Kokku tehti 15 lööki, millest kuus lendas väravaraamide vahele. Kreeka vastavad näitajad olid 12 ja kolm.
Teistes H-alagrupi mängudes alistas Bosnia 2:0 Küprose ning Belgia purustas 6:0 kodus mänginud Gibraltari.
H-alagrupp: Belgia 9, Kreeka 9, Bosnia 6, Eesti 3, Küpros 0, Gibraltar 0
Millal ja kus kohtumine toimub?
Eesti ja Kreeka kohtumine algab Lilleküla staadionil kell 21.45. Postimees.ee toob kohtumise põnevamad hetked lugejateni. Kui reedel oli võitu Gibraltari üle jälgimas 4678 pealtvaatajat, siis täna on ka staadionile oodata umbes 5000 inimest.
Kuidas on Eesti ja Kreeka varasemalt omavahel mänginud?
Eestlaste mõlema värava autoriks oli nüüdne abitreener Andres Oper.
Eesti ja Kreeka on seni kohtunud kahel korral ja mõlemal juhul maavõistlusmängus. Seega jagatakse täna esmakordselt omavahel punkte.
Esimest korda mängiti 1999. aastal Trikalas – kohtumine lõppes skooriga 2:2. Eestlaste mõlema värava autoriks oli nüüdne abitreener Andres Oper.
Teine omavaheline matš leidis aset 2001. aastal Ateenas, koduväljakul mänginud kreeklased noppisid 4:2 võidu. 39. minutiks 0:4 kaotusseisu jäänud eestlaste poolel tegid seejärel skoori Kristen Viikmäe ja Indrek Zelinski.
Kuidas on meeskonnad alustanud käimasolevat valiksarja?
Mõlemad meeskonnad on H-alagrupis pidanud kaks kohtumist. Eesti alustas valiksarja 0:5 kaotusega võõrsil Bosnia ja Hertsegoviinale. Reedel alistati koduplatsil aga 4:0 Gibraltar. Kreeklased alustasid teekonda Venemaa MMile 4:1 võiduga Gibraltari üle, viimati mängiti koduplatsil 2:0 üle Küpros.
H-alagrupi tabeliseis II vooru järel: 1. Belgia 6 punkti, 2. Kreeka 6, 3. Bosnia ja Hertsegoviina 3, 4. Eesti 3, 5. Küpros 0, 6. Gibraltar 0.
Keda oodata täna Eesti koondise algkoosseisus väljakule?
Eesti eeldatav algkoosseis kohtumiseks Kreekaga. / Pm
Kes on Kreeka koondise suurimad staarid?
Kreeka koondise ründestaar Kostas Mitroglou. / Scanpix
Kostas Mitroglou – 28-aastane Mitroglou on koondise ründeliidriks. Lissaboni Benfica mängumees on 12 koondise eest löödud väravaga praeguses koosseisus ainus, kel kirjas üle 10 värava.
Kreekas sündinud, kuid Saksamaal kasvanud ja seal mängumeheks sirgunud Mitroglou kerkis rahvusvaheliselt tuntud mängijaks Piraeuse Olympiacoses, kelle ridades ta on 6 korda kroonitud Kreeka meistriks.
2014. aastal siirdus Mitroglou ligi 15 miljoni euro eest Premier League’i klubisse Fulham (nüüdne Mattias Käidi tööandja pallib praegu aste madalamal), kuid Inglismaal jäi mehel läbilöök tegemata. Kirja läks ainult 3 mängu Inglismaa kõrgliigas. Seejärel siirdus ta taas Olympiacosesse. Nüüd mängib ta juba teist hooaega resultatiivselt Lissaboni Benficas (portugallased maksid ründaja eest 7 miljonit eurot), kevadel võideti ka Portugali meistritiitel.
Sokratis Papastathopoulos – 28-aastane Dortmundi Borussia keskkaitsja on ka koondise üheks tugitalaks. Ateena AEK noortesüsteemist välja kasvanud mängumees jõudis Saksamaale läbi Itaalia, kus ta oli põhimeheks Genoa ridades. Saksamaal tegi Papastathopoulos esmalt kaks edukat hooaega Bremeni Werderis ning nüüd on ta juba neljandat hooaega põhikeskkaitsja Dortmundi Borussias.
Vasilis Torosidis – 31-aastane koondise kapten pallib nüüdseks Serie A tiimis Bologna. 86 koondisemänguga on ta kreeklaste praeguse koosseisu kõige kogenum mängija. 8 väravaga aga teine väravakütt Mitroglou järel.
Karjääri jooksul peamiselt Piraeuse Olympiacoses ja AS Romas tegusid teinud mees võib pallida ka keskväljal, kuid praegu on ta koondises hõivanud paremkaitsja positsiooni.
Kui kõva koondis kreeklastel on?
Kreeklased tähistamas 2004. aastal EM-tiitli võitmist. / Scanpix
Kreeka jalgpalliga seoses meenub koheselt kindlasti 2004. aasta, kui nad vastu kõiki ootusi krooniti Portugalis toimunud EMi-finaalturniiril Euroopa meistriteks.
Tegemist on nende jaoks aga ka kaugelt parima tulemusega. EM-finaalturniiridel on kokku mängitud 4 korral ja paremuselt järgmised tulemused on 1980. ja 2012. aastal 8 parema sekka jõudmine.
MMil on mängitud 3 korral ja alagrupist on edasi murtud ainult 2014. aastal, kui kaheksandikfinaalis kaotati penaltiseeria järel Costa Ricale.
Viimati toimunud 2016. aasta EM-valiksari oli nende jaoks aga tõeline košmaar, kui kahel korral jäädi alla Fääri saartele. Lõpuks jäädi kuueliikmelises alagrupis viimaseks. Ainus võit teeniti viimases voorus 4:3 Ungari üle. Viigipunktid saadi veel mängudest Rumeenia, Soome ja Ungariga.
Mullu oktoobrist juhendab kreeklasi 51-aastane sakslane Michael Skibbe ning tulemused on läinud paremaks. Tema käe all on kokku mängitud üheksa mängu: kirjas on viis võitu, üks viik, kolm kaotust. Seejuures on võidetud viimased neli matši.
Mida rääkisid peatreenerid enne tänast mängu?
Kreeka jalgpallikoondise peatreener Michael Skibbe (paremal). / Scanpix
Michael Skibbe (Kreeka): «Meie eesmärk on teenida sellest kohtumisest 3 punkti. Meie viimane EM-valiksari läks väga halvasti (Kreeka kogus 6 punkti ja jäi alagrupis viimaseks, kahel korral kaotati Fääri saartele). Tahame kokkuvõttes sel korral mängida kindlasti paremini.
Mul oli koondisega piisavalt maavõistlusmänge. Oleme saanud ka mängijatega palju rääkida. Minu jaoks on oluline, et kõik mehed mängiksid südamega oma riigi eest.
Iga uus peatreener tuleb uute ideedega ja sellisel juhul võib stiil muutuda. Alati on väljakul siiski 11 meest. Teame, et Eesti mängis paar päeva tagasi hästi.»
Eesti jalgpallikoondise peatreener Martin Reim. / Tairo Lutter
Martin Reim (Eesti): «Kahe kohtumise vahe on suhteliselt lühike. Viimase minutini on vaja seega vaadata, millises seisus keegi on. Kindlasti tuleb rohkem kaitsetööga tegeleda. Ainult kaitsvaid mängijaid kindlasti väljakule ei pane. Võib olla tuleb mõnele mehele natuke puhkust anda ja mõned positsioonid asendada värskete jalgadega meestega.
Kreeka on füüsiliselt hästi võimas võistkond. Nende puhul ei ole ainult jooksuvõimus, vaid nad on kehaliselt võimsad. Esimeses kahes valikmängus on nad vastase murdnud sellega, et nad palju duelle võitnud ja mõned lihtsad väravad saanud. Peame olema hästi valmis. Loodame, et homme näete ka seda. Neil on nõrku kohti, kust neid nõelata. Võimatut ei ole midagi.»
Mida rääkisid Eesti koondislased videointervjuudes pärast Gibraltari alistamist?
Mattias Käit:
Mattias Käit Allikas: Postimees
Konstantin Vassiljev:


description: Korvpalli meistriliigat kahe kaotusega alustanud Kalev/Cramo peatreener Alar Varrak tõdes, et meeskond otsib endiselt stabiilsust. Täna jäädi võõrsil alla Tartu Ülikoolile 76:77, kuigi avapoolaeg võideti 48:29.

title: Alar Varrak: ütlesin meestele, et kui nii edasi mängime, saame tappa. Nii läkski.

maintext:
«Kui kõik sujub, siis suudame hästi mängida, aga hea meeskonna tunnus on stabiilsus. Tegime soliidse esimese poolaja, aga teine poolaeg oli väga halb. Ütlesin ühel minutilisel vaheajal, kui juhtisime veel enam kui kümne punktiga, et kui nii jätkame, saame tappa. Nii läkski. Andsime initsiatiivi ära ja vahel on seda raske tagasi saada,» ütles Varrak, kelle hoolealused juhtisid Tartu Ülikooli vastu kolmanda veerandi alguses parimal juhul 22 punktiga.
«Liikumised kipuvad väsimuse pealt endiselt sassi minema. eestlastel on kergem, sest nad on minuga ka varasemalt tuttavad, aga välismängijad teevad endiselt muret. Õnneks on neil piisavalt plusse, seega lootus säilib,» lisas ta.


description: Ameerika jalgpallur Dennis Byrd, kes tõusis pärast 1992. aastal väljakul juhtunud ränka õnnetust süngete prognooside kiuste taas jalule, hukkus laupäeval 50-aastasena autoavariis, vahendab USA Today.

title: Saatusest suuremaks kerkinud jalgpallur hukkus noore juhi põhjustatud avariis

maintext:
Neli aastat New York Jetsi ridades mängida jõudnud Byrdi karjäär katkes ootamatult 1992. aasta novembri lõpus, kui ta põrkas Jetsi ja Kansas City Chiefsi vahelises mängus kokku võistkonnakaaslase Scott Merserauga. Arstid ei andnud suurt lootust, et selgroolüli murdnud ja selgroogu vigastanud Byrd võiks veel käima hakata, kuid suure tahtejõuga mees oli juba paari nädala pärast taas jalul. Tõsi, väljakule ei naasnud ta enam kunagi, kuid tema inspireerivast saatusest vändati mitu filmi ning Jets «külmutas» mõne aasta eest tema mängunumbri 90.
Laupäeva hommikul kaldus 17-aastase juhi Ford Explorer aga Byrdi kodu lähedal maanteel vastassuunavööndisse ja põrkas endise jalgpalluri juhitud Hummeriga kokku. Byrd hukkus sündmuskohal, tema autos viibinud 12-aastane nooruk ja Fordi juht viidi raskete vigastustega haiglasse.


description: Valitsev Eesti korvpallimeister BC Kalev/Cramo kaotas Ühisliigas võõrsil Peterburi Zenitile 73:89. Kalev kaotas avaveerandi 18:22 ning poolajale mindi kodumeeskonna 48:42 eduseisus. Viimase veerandi eel oli Kalev kümnepunktilises kaotusseisus, kuid otsustaval veerandil ei suudetud sellest välja tulla. Kalevi resultatiivseim oli 15 punkti visanud Mickell Gladness. Zeniti parim oli Janis Timma, kes viskas 19 punkti. Kalevil on Ühisliigas nüüd üks võit ja üks kaotus.

title: Kalev/Cramo sai Ühisliigas esimese kaotuse


description: Eesti curlinguvõistkond võitis Venemaal Kaasanis toimuvatel segavõistkondade maailmameistrivõistlustel avamängus Horvaatia esindust 7:3.

title: Eesti curlinguvõistkond alustas maailmameistrivõistlusi võiduga

maintext:
Täna peetud mängus pidi aga Eesti curlinguvõistkond tunnistama Türgi võistkonna paremust, mäng lõppes tulemusega 10:5. Homme kohtub Eesti segavõistkond Hollandi esindusega.
Eesti Curlingu Liidu presidendi Fred Randveri sõnul on esimene võit oluline ja võttis maha mitmed pinged. «Meie võistkond mängib oma esimesel tiitlivõistlusel ja võit annab mängijatele kindlasti enesekindlust juurde,» sõnas Randver.
Eestit esindavad segavõistkondade maailmameistrivõistlustel Elise Nassar, Sten Andreas Ehrlich, Erika Tuvike ja kapten Kaarel Holm.
Kokku võtab segavõistkondade maailmameistrivõistlusest osa 37 tugevaimat võistkonda. Võistlus toimub viies grupis ja Eesti esindus võistleb E-alagrupis. Oma alagrupis kohtuvad Eesti curlingumängijad Saksamaa, Šveitsi, Türgi, Sloveenia, Hollandi ja Horvaatia esindustega.
Maailmameistrivõistlused segavõistkondade seas toimuvad Venemaal Kaasanis 14.-23. oktoobrini.


description: San Marinos toimunud Rally Legend nime kandval võistlusel sõitis rallipaar Enrico Bonsano ja Alice Palazzi 12. kiiruskatsel teelt välja. Õnnetuse tagajärjel hukkus üks raja kõrval seisnud inimene. Asja uurima asunud rallisõitjast jurist Carlo Covi tunnistas, et tegemist võis olla korraldajate eksimusega.

title: Video: kes on süüdi surmaga lõppenud ralliõnnetuses?

maintext:
Õnnetus juhtus olukorras, kus tee läks kaheks. Rallimehed eksisid ja kihutasid valele teele, kuid just seal seisid ka pealtvaatajad. 30 aastat rallit sõitnud Covi sõnul ei tohiks sellisesse paika pealtvaatajaid lubada, kuna raja kõrval asuvad teed peaksid jääma rallimeeste võimaluseks avariid vältida. «Bonsano sai aru, et ei suuda kurvi läbida. Tegelikult tahtis ta publikusse sõitmist vältida ja seepärast valis kõrvalise tee. Kahjuks tahavad pealtvaatajad tihti autodele võimalikult lähedal olla ja seetõttu seistakse ka vales kohas,» selgitas ta.
«Mina sõidan rallit juba 30 aastat ja ka Bonsano on kogenud võidusõitja. Loomulikult teame, et me ei saa kunagi turvameetmetes kindlad olla. Selles olukorras olid inimesed seal, kus nad poleks pidanud olema. Lisaks oli samasse kohta pargitud traktor.»
Õnnetuses suri üks inimene, kaheksa viidi haiglasse. Kolme kannatanu seisund on kriitiline.


description: Täna hommikul kell 10 antakse start Malaisia GPle, kust esikohalt saab stardi Mercedese sõitja Lewis Hamilton. MM-sarja Hamiltoni ees kaheksa punktiga juhtiv Nico Rosberg (Mercedes) alustab võidusõitu teiselt positsioonilt. Postimees hoiab lugejaid võidusõidu käiguga kursis.

title: Täna: kvalifikatsiooni mäekõrguselt võitnud Hamilton stardib Malaisias esikohalt

maintext:
Kui esirea haarasid taas Mercedesed, siis teiselt stardirealt saavad lähte Red Bulli mehed Max Verstappen ning Daniel Ricciardo. Ferrari piloodid Sebastian Vettel ja Kimi Räikkönen alustavad võidusõitu vastavalt viiendalt ja kuuendalt positsioonilt.
Koos Malaisia GPga jääb hooaja lõpuni veel kuus etappi. MM-tiitli arvestuses on seis lahtine – Rosbergil on punkte 273, Hamiltonil 265. Ka kolmanda koha suhtes pole midagi kindlat. Ricciardol on punkte enne tänast etappi 179, Vettelil 153, Räikkönenil 148.
«Viimased nädalad on mulle rasked olnud, sest Nico on pidevalt parem olnud, ent täna (eile –toim) oli auto suurepärane. Nautisin oma kiiret ringi ning oleksin tegelikult võinud kiireminigi sõita,» võttis Hamilton eilse kvalifikatsiooni kokku. Tema edu konkurentide ees oli mäekõrgune. Tiimikaaslane Rosberg kaotas talle 0,4 sekundit, Verstappen aga 0,57 sekundit.
«Lewise ring oli väga kiire. Tegin ise sõiduvea ning seetõttu ei suutnud tema ajale lähedale sõita. Pean nüüd teise stardipositsiooniga edasi elama ning see aasta on näidanud, et teine stardikoht ei tähenda seda, et võidusõitu poleks võimalik võita,» oli Rosberg optimistlik.


description: Portugallasest ründetuus Cristiano Ronaldo ei suutnud Madridi Reali treeningul oma närve talitseda ning lõi palli täie jõuga pressitribüünil istunud ajakirjanike suunas.

title: Video: Ronaldol sõitis treeningul katus täitsa ära?

maintext:
Karm süüdistus: kas Ronaldo petab raha nimel meediat?
Cristiano Ronaldo jaoks on käsil keerulised ajad. Ta ei ole Madridi Reali eest näidanud oma parimat vormi ja paistab, et suur segadus valitseb ka mehe eraelus.


description: Inglismaa jalgpallimeistrivõistlustel kohtuvad täna omavahel Manchester United ning ManU praeguse juhendaja Jose Mourinho endine tööandja Londoni Chelsea. Mängueelsel pressikonverentsil rääkis Mourinho ka enda suhetest Chelsea omaniku Roman Abramovitšiga.

title: Mourinho: ma ei olnud kunagi Abramovitšiga sõber

maintext:
«Ta ei olnud kunagi minu sõber. Meil oli alati omaniku-peatreeneri suhe. Teineteist väga austav suhe. Me ei olnud kunagi lähedased,» rääkis Mourinho.
Chelsea praegune juhendaja Antonio Conte usub, et Londoni klubi poolehoidjad tervitavad Mourinhot tänasel matšil soojalt.


description: Saaremaa rallil Škoda Fabia R5 auto roolis teise koha välja sõitnud Miko-Ove Niinemäe usub, et tänane tulemus annab talle tulevikuks paremaid võimalusi. Mees jäi oma ralliga väga rahule ja kasutas ära Rainer Ausi eksimuse, et teisele kohale tõusta. Lõpuks oli tema edu Ausi ees 7,4 sekundit.

title: Niinemäe: lõpuga olen eriti rahul, eesmärk sai täidetud

maintext:
«Selle lõpuga olin eriti rahul. Eesmärk sai täidetud, soovisime mõned esikolmiku ajad sõita, kuid saime veelgi paremini,» ütles viimase kiiruskatse võitnud Niinemäe. Millal taas R5 autosse saab istuda ja mis tulevikus saama hakkab? «Sellele küsimusele tahaks ise ka vastust teada. Praegu on kõik lahtine ja olen endiselt seisukohal, et kahe nädala jooksul otsustame, mis edasi saab.»
Kas see sõit tulevikku arvestades mingit rolli mängib? «Sajaprotsendiliselt ma ei tea, aga olen enam kui veendunud, et praeguste toetajate koha pealt mängib see suurt rolli.»


description: Rahvusvaheline Antidopingu Agentuur (WADA) kukkus Rio olümpiamängudel sportlaste testimisega sõltumatute välisvaatlejate hinnangul läbi. Paljud võetud proovid olid kehtetud ning pea pooltelt sportlastelt ei võetud mitte ühtegi dopinguproovi.

title: Sõltumatud vaatlejad: Rio olümpia dopingukontroll kukkus haledalt läbi

maintext:
Rio olümpiamängudel osalenud sõltumatud vaatlejad avaldasid 55 lehekülje pikkuses raportis ülevaate Rios toimunud dopingukontrollist. Tuleb välja, et kuigi olümpiamängudel osales 11 470 sportlast, kontrolliti neist vaid natukene rohkem kui pooli. Täpsemalt jäid täiesti testimata 4125 sportlast, kellest 1913 olid kümne kõrgema riskitasemega spordiala esindajad. Raportis kirjutatakse ka, et mõnel päeval tuli kuni 50 protsenti võetud proovidest tühistada.
Kuid probleeme oli WADA-l veelgi. Vähemalt 100 dopinguproovi ei suudetud sportlastega sobitada, kuna neid ei sisestatud andmebaasi korrektselt. Üks dopinguproov leiti näiteks üles kaks nädalat pärast olümpiamängude lõppu.
Kõrgema riskiga spordialade puhul, nagu näiteks tõstmine, sisuliselt puudus vereproovide võtmine. Võistlusväliselt ei testitud jalgpallureid. Palju probleeme esines dopingutöötajatega. Näiteks mitmel korral ei ilmunud dopingukontrolöridest saateinimesed võistluspaigale kohale, neil puudus piisav väljaõpe ning transportlik korralduski jättis soovida. Lisaks ei rääkinud saateinimesed kuigi hästi inglise keelt, mis põhjustas omakorda probleeme.
Dopinguküttidel puudus mitmel korral informatsioon sportlaste asukoha kohta ning nad pidid teistelt koondiseliikmetelt nende kohta uurima. Sõltumatud vaatlejad kirjutasid raportisse, et kogenematu antidopingu personaliga ei tohi olümpiamängudel tööd teha. «Nad olid koolitamata ning kogenematud. Nad ei oleks tohtinud olümpial töötada. See vähendab sportlaste seas antidopingu usaldusväärsust ning usku antidopingu programmi. Sportlastel, kes tahtsid süsteemi kuritarvitada, tekkis selleks hea võimalus.»


description: Eesti võrkpallikoondise pääsemine Euroopa meistrivõistluste finaalturniirile ei jäänud märkamata ka teiste spordialade esindajatel, kes hea meelega oma õnnesoove edastavad.

title: Sokk võrkpallurite edust: õnn soosib tugevamat

maintext:
«Täna peame võrkpallurite üle rõõmu tundma. Meil jäi paraku viimane, kõige kõrgem aste võtmata ning Poola alistamata,» ütles Eesti korvpallikoondise peatreener Tiit Sokk. «Võrkpallurite teekond EMile oli küll väga okkaline, nii et Robert Täht vist jõudis kuskil Tšehhis pärast kaotatud mängu juba öelda, et nüüd tuleb hakata valmistuma uuteks tiitlivõistlusteks, aga sport on täis ootamatusi ning saatus oli neile armuline... Ka konkurendid aitasid, kuid eks õnn soosib pigem tugevat.»
Võidujärgselt kirjutas Eesti korvpalliliidu president Jüri Ratas Facebooki seinal: «Suured õnnitlused Eesti võrkpallile võimsa võidu ja veel võimsama saavutuse üle – pääs EMi finaalturniirile on väga kõva märk kvaliteedist! Palju edu ja õnne VÕRKPALLILE!»


description: Pokis üliraskekaalus enda käes WBO, WBA ja IBO meistrivöösid hoidev britt Tyson Fury jääb täna tõenäoliselt ilma enda võistluslitsentsist.

title: Poksimaailma valitsejat Tyson Furyt ootab täna järjekordne tagasilöök

maintext:
Täna koguneb Briti Poksiliidu juhatus ning arutletakse Furylt poksilitsentsi ära võtmist. Suurbritannia meedia teatel jääbki Fury enda litsentsist ilma, kirjutab Eurosport.
Furyle heidetakse ette ajakirjale Rolling Stone antud intervjuud, kus ta tunnistas avalikult kokaiini tarvitamist suurtes kogustes.
Kui Fury jääb litsentsist ilma, siis on ta kaotamas ka enda meistrivöösid. See annaks hoogu juurde võimalusele, et ringis lähevad novembri lõpus vastamisi Vladimir Klitško ja Anthony Joshua. Joshua valduses on praegu IBFi meistrivöö.


description: Maailma ühe populaarsema sportlase, NBA tähe LeBron Jamesi loodud portaal või videoplatvorm Uninterrupted (tõlkes vahelesegamata – M. G.) on USAs spordifännide seas ülimalt populaarne. See on koht, kus tuntud tippsportlased saavad öelda just seda, mis neil südamel, ilma et infot vahendaksid ajakirjanikud. «Tahan anda fännidele toimetamata versiooni oma mõtetest,» põhjendas James Uninterruptedi loomist. Ühtlasi on saanud sellest kasumlik äriprojekt.

title: Sportlased teevad ise ajakirjandust


description: Saksamaa F4 meistrivõistluste viimasel etapil Hockenheimis saavutas Jüri Vips üldarvestuses kaks kolmandat kohta ja oli mõlemal korral parim uustulnukate arvestuses. Meistrivõistluste kokkuvõttes saavutas Jüri Vips 2. koha uustulnukate seas ja 6. koha üldarvestuses. Lisaks sai ta võidurõõmu tunda võistkondlikus arvestuses.

title: Jüri Vipsi möödasõit viimasel ringil aitas tiimi esikohale

maintext:
Hockenheimi ringrajal toimunud viimase etapi kvalifikatsioonis sõitis Jüri Vips välja ringiajad, mis andsid kaheks esimeseks sõiduks vastavalt neljanda ja kolmanda koha.
Avasõidus õnnestus hea stardi teinud Jüri Vipsil mööduda ühest konkurendist ja tõusta kolmandale kohale. Lisaks poodiumikohale teenis Vips ka esikohapunktid uustulnukate seas. Teises sõidus kastis vihm raja märjaks kohe pärast starti. Vips kaotas stardisaginas paar kohta ja oli seejärel sunnitud sõitma rajalt välja vältimaks tema ees toimunud avariid ja ta langes kolmandasse kümnesse. Finišijoone ületas ta 16. kohal ja teenis mõned punktid uustulnukate arvestuses.
Kolmandat sõitu alustas Jüri Vips kaheksandalt kohalt ja tõusis suurepärase stardi järel kiirelt viiendaks. Peagi möödus Vips veel ühest konkurendist ja alustas viimast ringi neljandalt kohalt. Veel üks möödasõit aitas Jüri Vipsil tõusta taas poodiumile ja mis veelgi tähtsam - aitas Prema Powerteamil võita kokkuvõttes meistritiitel võistkondlikus arvestuses.
«Kvalifikatsioonis polnud meie tiimi autodel head kiirust sirgetel, aga siiski õnnestus lõpuks välja sõita päris head stardikohad,» kommenteeris Jüri Vips. «Esimeses sõidus tegin hea stardi ja finišeerisin kolmandal kohal. Teises sõidus polnud mul avarii vältimiseks muud võimalust, kui murule sõita. Aga kolmandas sõidus oli see viimase ringi möödasõit ülitähtis, sest just tänu sellele möödumisele teenisime piisavalt punkte, et võita Prema Powerteamile tiitel tiimide arvestuses.»
Nelja nädala pärast sõidetakse viimane etapp Itaalia F4 sarjas, kus Jüri Vips hoiab liidrikohta uustulnukate arvestuses.


description: Tallinn International Horse Show esimese võistluspäeva peaala, kiirusparkuuri kõrgusel kuni 140 cm võitis kodupubliku rõõmuks Rein Pill hobusega A Brok. Teise koha võttis Leedu esindaja Matas Petraitis ratsul Dorena Z ning kolmanda venelanna Natalia Simonia hobusega Gardemarin.

title: Galerii: Horse Show avapäeval oli parim Rein Pill

maintext:
Võitja Rein Pill jäi oma sõiduga rahule. «Tegime rajal küll paar apsakat, 3. ja 6. takistuse juures, kuid sõit õnnestus puhtalt lõpetada ja kiireima ajaga. Olen väga rahul,» kommenteeris Pill, kes lähebhobusega A Brok starti ka homses 145 cm parkuuris ning pühapäevases grand prix sõidus.
Põhisõidule eelnenud kahefaasilises parkuuris kõrgusel 130 sentimeetrit oli edukaim Kullo Kender hobusel Astrid L. Teise koha saavutas Leedu sportlane Matas Petraitis hobusega Dorena Z. Kolmandaks tuli samuti Leedut esindanud Andrius Petrovas hobusel Centrino.
Noorhobuste klassis, kus võisteldi kõrgusel 125/130 sentimeetrit, tuli kogu esikolmik Eestisse. Sõidu tulemusena kuulutati parimaks takistussõidu noorhobuseks Gunnar Klettenbergi juhitud Fisina G. Teise koha saavutas Hanno Ellermanni ratsastatud Jacoba Stud Famosa. Kolmandaks tuli Cinta, kellega sõitis Paul Richard Argus.
Noorte ratsanike kahefaasilises sõidus kõrgusel kuni 125 sentimeetrit saavutas võidu soomlanna Anne Penttinen Kemppi. Teisele kohale sõitis end Leedu sportlane Monika Valuntaite ratsul Life Is Life. Kolmandaks tulid Eestit esindanud Stefani Sabrodin ja Peperoni.
Päeva teise ala, milleks oli rahvuslik avatud klassi sõit kõrgusel 120 sentimeetrit, saavutas esikoha Siim Sinijärv hobusel Leandra. Hommikuse poniklassi sõidu kõrgusel 110 sentimeetrit võitis Anett Pajur ponil Macho.
Tallinn International Horse Show jätkub ka homme ja ülehomme. Pühapäeval peetakse sündmuse raames maailmakarika etappp takistussõidus. Otsepilti näitab Postimees.


description: Eesti võrkpalli rahvusmeeskonna peatreeneri Gheorghe Cretu juhendatav Lubini Cuprum kirjutas Poola kõrgliigas tabelisse järjekorras teised täispunktid, kui kolmes geimis mängiti üle Bielsko-Biala meeskond. Cuprumi esimesse võitu kokku 30 punkti panustanud Eesti koondislased Robert Täht ja Keith Pupart tõid teises kohtumises kahe peale 24 punkti, vahendab Volley.ee.

title: Täht ja Pupart hiilgasid taas Poolas

maintext:
Lubini meeskond läks kolmapäeval Plusligas vastamisi Bielsko-Biala võistkonnaga, kellele eelmisel hooajal põhiturniiril kahel korral 1:3 tulemusega alla jäädi. Seekordses vastasseisus pani aga Cuprum oma paremuse kiirelt maksma, võttes võõrsil kindla 3:0 (17, 16, 20) võidu.
Sarnaselt hooaja avamängule oli Lubini võidus suur roll kanda nii Robert Tähel kui Keith Pupartil, kes kogusid vastavalt 15 ja 9 punkti.
Harvanähtavalt kõrget 67-protsendilist rünnakuefektiivsust näidanud ja taaskord mängu parimaks valitud Täht lõi 21-st üritusest punktiks koguni 14 ja lisas ühe pallinguässa. 12 silmaga plussi jäänud Eesti koondislast edestas nimetatud kategoorias vaid võistkonnakaaslane Lukasz Kaczmarek, kes lõpetas mängu +13 punktiga.
Pupart sai 20 tõstet, millest realiseeris 7. Lisaks aitas eestlane koduklubi ühe blokipunkti ja ühe pallinguässaga. Pallingu vastuvõtul näitas Pupart 40-protsendilist ja Täht 52-protsendilist täpsust.
Täiseduga jätkava ja tabelis koguni neljandaks tõusnud Cuprumi tõeline proovikivi seisab ees laupäeval, kui võõrsil astutakse vastu valitsevale meistrile Kedzierzyn-Koźle Zaksale. Nii Cuprumil kui Zaksal on tabelis kuus punkti, kuid Kedzierzyn-Koźle meeskond on pidanud ühe kohtumise enam.


description: Inglismaa jalgpalli kõrgliiga kaheksandas mänguvoorus peeti täna seitse kohtumist. Tiitlinõudlejad Manchester City ja Tottenham Hotspur kaotasid punkte, Chelsea alistas kindlalt valitseva meistri ning Arsenal pääses napilt tabeli eelviimase käest.

title: Inglismaa kõrgliiga: tiitlinõudlejad kaotasid punkte, Arsenal pääses tabeli eelviimase käest

maintext:
Mänguvooru avasid Chelsea ja Leicester City. Juba kohtumise seitsmendal minutil viis Diego Costa kodumeeskonna juhtima, Eden Hazardi duubeldas 33. minutil eduseisu kaheväravaliseks. Lõplikult otsustas matši saatuse Victor Moses, kes kauni eeltöö 80. minutil väravaks realiseeris.
Londoni Arsenal võõrustas täna liigatabelis nelja punktiga eelviimasel kohal olevat Swansea Cityt. Theo Walcott lõi avapoolajal kaks väravat, kuid Gylfi Sigurdsson suutis poolaja lõpus külalismeeskonna kaotusseisu 1:2 peale vähendada. Täna 28-aastaseks saanud Mesut Özil tähistas sünnipäeva iluväravaga ning tunniajase mängu järel oli Arsenal 3:1 juhtimas.
Borja Baston vähendas üheksa minutit hiljem taaskord Swansea kaotusseisu väravaliseks. Külalismeeskond sai 20 minutit viigiväravat otsida arvulises ülekaalus, sest Granit Xhaka teenis punase kaardi, kuid väravaid selles kohtumises rohkem ei sündinud. Xhaka jaoks oli järjekordne punane kaart kahe ja poole aasta jooksul juba kaheksas.
Manchester City mängis 1:1 viiki Evertoniga. Liverpooli klubi läks mängu Romelu Lukaku väravast juhtima, City viigivärava lõi Nolito. Manchester Cityl oli kohtumise jooksul kaks penaltit, kuid nii Sergio Agüero kui Kevin de Bruyne ei suutnud oma võimalusi realiseerida.
Teised kohtumised:
Bournemouth – Hull City 6:1 (5. Daniels, 41. Cook, 45., 65. Stanislas, 83. Wilson, 88. Gosling – 34. Mason)
Stoke City – Sunderland 2:0 (8. 45. Allen)
West Bromwich Albion – Tottenham 1:1 (82. Chadli – 89. Alli)
Crystal Palace – West Ham United 0:1 (19. Lanzini)
Tabel: 1. Manchester City 19/8, 2. Arsenal 19/8, 3. Tottenham 18/8, 4. Liverpool 16/7, 5. Chelsea 16/8, 6. Everton 15/8, 7. Manchester United 13/7


description: Pallimängude puhul on tihti tavaks, et kehvade soorituste korral peab selle eest oma tööga maksma peatreener. Nii läks hiljuti ka Eesti jalgpallikoondisega. Täna teeb debüüdi rahvusesinduse juhendajana Martin Reim, kes ise kandis mängijana koondisesärki rekordilised 157 korda.

title: Kas ka koondist võiks aidata Arbeiteri-efekt?


description: Positiivse dopinguproovi andnud Norra suusastaar Therese Johaug andis täna pressikonverentsi, kus ta koos suusaliidu esindajatega jagas juhtunu kohta kommentaare. Pressikonverentsil võitles Johaug pisaratega ning avaldas, et tegemist on eksitusega ja sihilikku pettust ei ole olnud.

title: Kowalczyk ja Saarinen näitasid, mida nad Johaugi põhjendusest arvavad

maintext:
Klostebooli nime kandva steroidiga põrunud Johaug kasutas enda sõnul päikesest põlenud huulte raviks Trofodermini kreemi, mis ainet sisaldaski. Samas oli koondise arst lubanud tal kreemi kasutada ning kinnitanud, et midagi keelatut seal ei ole.
Ent Norra väljaanded soetasid pärast positiivse dopinguproovi avalikustamist Itaaliast samasuguse Trofodermini kreemi ja avastasid, et kreemi karbil on suurel ja selgelt antud hoiatus, et see sisaldab dopingut. Samasisuline sõnum on ka ravimi infolehel, aga kreemituubil endal mitte.
Johaugi konkurendid Justyna Kowalczyk (Poola) ja Aino-Kaisa Saarinen postitasid täna sotsiaalmeediakanalisse Twitter pildid just Trofodermini karbiga ja näitasid sellega, et ei usu Johaugi tiimi põhjendusi.
Ladne opakowanie tej maści pic.twitter.com/7igzwkrNcO — Justyna Kowalczyk (@JuiceKowalczyk) October 13, 2016
Kävin uteliaisuuttani Livingon apteekissa katsomassa miltä pakkaus näyttää. Voiko tästä paketista lääkäri erehtyä sopingin suhteen? pic.twitter.com/hK7JXYtjs5 — Aino-Kaisa Saarinen (@Aino_Kaisa) October 13, 2016
Kowalzcyk postitas hiljem Twitterisse ka iroonilise teksti: «Mu Twitteri konto on Norras väga populaarseks saanud. Mul pole seda vaja. Mind ei huvita päikesekreemid.»


description: Ary Graça jätkab Rahvusvahelise Võrkpalliföderatsiooni (FIVB) presidendina ka järgmised kaheksa aastat.

title: Rahvusvahelise Võrkpalliliidu praegune president jätkab ametis veel kaheksa aastat

maintext:
Brasiillane pälvis liikmesriikide toetuse Argentinas Buenos Aireses toimuval organisatsiooni kongressil, kirjutas volley.ee.
«Võrkpall on kahtlemata kuldses edujärgus ja mulle on väga suur au omada seda prestiižset võimalust, kasutamaks seda edulainet ja viia meie spordiala veelgi paremale järjele. Võrkpalli edulool ja sellel, kui palju inimesi suudame inspireerida alaga tegelema, ei ole piire. Tänan üleilmset võrkpalliperet, et nad uskusid mu visiooni ja koos muudame võrkpalli kõige populaarsemaks spordimeelelahutuseks perekondadele,» sõnas ainsana kandideerinud Graça oma tänukõnes.
Graça on võrkpalli katusorganisatsiooni neljas president. FIVB loodi 1947. aasta aprillis Pariisis prantslase Paul Libaud eestvedamisel, kes oli organisatsiooni juhiks aastatel 1947-1984. Tema järglane oli mehhiklane Ruben Acosta, kes valitses 2008. aastani. Järgmised neli aastat oli organisatsiooni president hiinlane Wei Jizhong, kelle järel haaraski FIVB tüüri Graça.
Eestit esindavad FIVB kongressil alaliidu president Hanno Pevkur ja peasekretär Helen Veermäe.